text:
Sankaare Juulde Layya : fulɓe ɓelsii ganndo ŋanaa
O yahii, oo mawɗo jom "ARƊO AU COEUR DE LION" (tiitoonde defetre o winndunoo). Ceerno Juulde Layya, Ganndo Afriki, laatinooɗo Ɗowoowo CELTHO 1977 haa 1997, tergal timmungal « Goomu UNESCO Anndeyankaagal ngam binndol Daartol Kuuɓtinngol Afrik ». Oo gorko newiiɗo, moƴƴo, jiɗɗo pinal mum e ɗemngal mum, mo tampataa, saŋkiima ñalnde 27 Juliyee 2014 to wuro Ñaamee (Niijeer), ko ɗoon o wirnaa ñalnde 28 nder "Cimetière Musulman de Niamey". Yo Geno yurmo mo yaafoo mo, yarna mo e beeli Kawsara .... aamiin.
Ceerno Juulde ko ganndo kuɓɓuɗo to renndoyaŋkaagu (ganndal renndo), o jeyanoo ko lesdi Niijeer. O yahii o waynaaki ñalnde 27 juliyee 2014, o wirnaa janngo mum ɗoon e sahre Ñaamee, ñalnde juulde Koorka, tokara makko. O yahrii ko duuɓi 77 tan. Hannde oo ko e cukaagu.
Geno e baawɗe mum limtotaako ñemmbotaako. O yiyi Aduna ko ñalnde Juulde Taaske hitaande 1937, o ruttii e Joom makko ñalnde guppili Juulde Koorka 2014. Ɗum jibinii e ɓerɗe men malu e jaabowol duwawuuji juulɓe kala.
« Renndoyaŋke Ngenndi » (le Sociologue National), ko noon wiɗtooɓe Duɗal Toowngal Ñaamee mbiyatnoo mo. Ñalnde wirwirnde makko, Alfaa (Pr) Buube Gaado, gooto e sehilaaɓe makko, yahdiiɓe makko, seedtiima golle oo gorko « jamyamo », newiiɗo mo hono mum weeɓaani hannde.
Nguurdnam Juulde heewii nafoore : o wonii sanɗa kaɓaniiɗo ƴellitaare Afriki, o laatiima biɗtoowo timmuɗo. Ko ɗum addani mo ɗannanaade leydi Mao Tse Tung, Shiin. O arti, o naati e heerto (parti) PAI. Gaagaa darnde makko to dawrugol, o ɓuri teskoreede ko ganndo timmuɗo, biɗtoowo ko fayti e geɗe renndo. Golle makko ndañii ngartam paayodinɗam to bannge Renndoñankaagu, Leƴƴiyankaagu, Neɗɗiyankaagu, Hakkilantaagu, Donaaɗi e Daarti Jangtaaɗi, Ɗemɗiyankaagu, Coñce Jangtaaɗe, ekn.
O yiyliima, o wiɗtii, o remii ɗee gese kala, teeŋti noon to bannge renndinde, winnditoo, kadi fira donaaɗi jangtaaɗi kala leƴƴi leydi Niijeer haa arti noon e Zarma-Sonngay, Hawusa e Fulfulde. Golle makko e banndaaji o renndini ina mooftaa to senngo nanɗe-jiyle SERVA mo IRSH to Ñaamee. Juulde liggodiima e mawɓe annduɓe wiɗtatnooɓe ŋanaa ko fayti e Afrik, ko wayi no Mawɗo Buubu Hamma, Jean Rouch, André Salifou, Louis Vincent Thomas, Abdullaay Baara Joob, Greenberg, Geroges Balandier, ekn.
Juulde woppirii en golle paayodinɗe laatiiɗe hannde duttorɗe wiɗtooɓe. Ko binndanɗe e defte e ciimti ɗe ngartam mum en heewi fannuuji. Yoga heen, maa fof, mbinndaa ko e ɗemngal Farayse. Ɗe njettiima defte jeenay (9) kuutorteeɗe hannde nder Duuɗe Toowɗe. Eɗen cifotora deftere o winndidi e Christiane Seydou nde tiitoonde « L’Epopée peule de Boûbou Ardo Galo ».
“Renndoyanke Ngenndi” woppirii en kadi binndanɗe e ngartam wiɗtooji bayyinaaɗi (caraaɗi) e jaayɗe mawɗe kormaaɗe, ko ina yettoo binndanɗe sappo e tati.
Juulde tawtoraama golle keewɗe. Nde Ceerno Buubee Gaado jangtotoo golle Juulde Layya, o haalii ngol konngol jowitiingol, konngol Aamadu Hampaate Bah « Hay so Juulde Layya wonaa donaaɗiyanke e mbaydi kiiɗndi, o laatiima tigi defterdu sumndu ». Tigi, o jeyanoo ko e wuurɓe hakkunde gonal koloñaal e jeytaare leyɗe men. Juulde Layya liggodiima e mawɓe tedduɓe afriknaaɓe, kono kadi o laatiima neɗɗo mo neɗɗaagal timmungal, kaɓɓiiɗo e pinal Afrik, pinal noddungal ɓiɗngu-yummaagu, jokkere-enɗam, pinal noddungal jam e cehilaagal. Juulde Layya ko Renndoyanke juurnitiiɗo kuutaragol donaaɗi jangtaaɗi nder nguurndam ñalnde kala.
Juulde Layya jibinaa ko e hitaande 1937 to sahre Taamu, nder diiwaan Saay. Ko ɗoon e Saay o naati jaŋde duɗe koloñaal hade makko naweede Kolloo e hitaande 1944 haa 1950, duuɓi jeegom. Nde o gayni ɗoon jaŋde leslesere, o fayraa Bamako, o waɗi toon jaŋde hakkundere to « Lycée Askia Mohamed » (1950 haa 1957). Caggal nde o heɓi « bakkaa », o janngoyi to Duɗal Toowngal Ndakaaru duuɓi sappo (1957 haa 1967). Ko ɗoon o heɓi talkuru Jaŋde toownde ko fayti e renndoyankaagu. O diwi ɗoon kadi o fayi Farayse, o woni toon haa 1974, to Duɗal Toowngal Paris 10 – Nanterre. O yaltiri talkuru Doktoor ko fayti e Leƴƴiyankaagu.
To nguurndam makko to njuɓɓudi-laamu, o ardiima nokkuuji keewɗi, haa arti noon e :
koolaaɗo kuuɓal Goomu Ngenndiyankeewu UNESCO to Niijeer (1962-1970)
jooɗaniiɗo hooreejo Buubu Hamma to Goomu Nduumiingu wakilaaɓe ngam binndol « Encyclopedia » Afrik to Accra, Gaana (1964-1966).
ɗowoowo « Institut de Recherches en Sciences Humaines », IRSH/Duɗal wiɗto siyaas neɗɗaagu to Duɗal toowngal Abdu Mumini to Ñaamee (1970-1977).
ɗowoowo Nehaande Njiylawu Ɗemɗe e Daarti e rewrude e donaaɗi Jangtaaɗi, « Centre d’Etudes Linguistiques et Historiques par Tradition Orale » (CELHTO) mo Fedde Ngootaagu Afrik (OUA) to Ñaamee (1977-1997).
tergal Goomu siyaas winndereewu ngam binndol Daartol Kuɓtidinngol Afrik, UNESCO (1979-1999).
UNESCO teskiima golle Juulde Layya ko ina wona laabi ɗiɗi. Heen gootol o yeenaa ko « Médaille de bronze Simon Bolivar ». Weeɗi mo ɗum ko Koolaaɗo Kuuɓal gadano UNESCO e lewru Nowammbar 1998. Ɗiɗmol ngol o heɓi ko « Médaille d’argent Avicenne » e lewru abril 1999.
Renndoyanke ngenndi heɓi fooftere golle ko ñalnde go’o saawiyee 1998. O dañii to ɓesngu ko ina tolnoo e ɓiɗɓe njeetato. Ko o ganndo fannuuji keewɗi Niijeer e Afrik ɓelsi. Ko ɗum tagi musiɗɗo makko Buubee Gaado wiyde “Juulde, a golliima ko potno-ɗaa gollaade nder tiiɗnaare, a dañii heen raay nder deeƴre e teddungal. Yo leydi ɓuuɓe, Juulde”.
Aamadu Malal Gey, biɗtoowo/binndoowo e ɗemngal Pulaar
Renndoyankaagu = Sociologie
Leƴƴiyankaagu = Ethnographie
Neɗɗiyankaagu = Anthropologie
Hakkileyankaagu = Psychopathologie
Donaaɗi Jangŋtaaɗi Daartol = Traditions orales historiques
Ɗemɗiyankaagu = Linguistique
Coñce jangtaaɗe : Littérature orale
IRSH : “Institut de Recherches en Sciences Humaines” : Duɗal Wiɗto Siyaas Neɗɗaagu to Duɗal Toowngal Abdu Mumini to Ñaamee
CELTHO : Centre d’Etudes Linguistiques et Historiques par Tradition Orale
Yah ɗoo ngam humpitaade mofuutamedia.com
pulaar.org
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


c: text/html

text:
Hikka ko haawnii waɗii e kawgel fuku ngel : ardii leyɗe kippuuji jaggondirɗi e kommbaa cakkitto oo, hono Almaañ e Arsaatiin, ko rewɓe. Ardii leydi njuɓɓinndi kawgel ngel, hono Beresiil, ko debbo.
Ɗum noon kawgel hikka ngel ko teddungal rewɓe fof, haa arti noon wonande rewɓe leyɗe kaal-ɗen ɗee. Ɓeen rewɓe ngoni Dilma Rusef hooreejo leydi Beresiil e Angela Merkel hooreejo leydi Almaañ e Kiristinaa Kirshneer, hooreejo leydi Arsaatiin. Ɗumɗoo ko huunde teskinnde no feewi to bannge ɓeydagol darnde rewɓe e jiilgol fiyakuuji renndo. Deɓi aayɗinde ɗum tan, ko Kiristinaa Kirshneer heɓaani arde tawtoreede finaal oo. Angelaa Merkel noon, wullii toon haa tampi, fotdiima toon e fettooɓe ɓee fotooje keewɗe sabu weltaare mum e poolgu nayaɓu Almaañ.

robotstxt: allowed

filter: keep


text:
Pulaagu | Baaba Maal najii e Daawalel
Pulaagu | Pulaar | Fulɓe | Alhajji Maal, gorko Duwoyra yillinooma Daawalel, Daawa e Yakumbaa, balɗe ɗiɗi, ñalnde 11 e 12 lewru desaambar (bowte) 2014 ngam yuɓɓinde jammaaji ɗiɗi pinal e bismaango Fedde Ɓamtaare Daawalel. Baaba e hoore mum ɓooyat siftrode e nder nguurndam mum naalanke, yimɓe arnooɓe ɓee ndañii heen njuumri noppi e gite, peeral ɓerɗe e hakkillaaji. Ñalɗi ɗii mbelii haa neesti ɗo hay tanaa gooto teppaani golle ɗee.
Ñalnde 11 ndee, Baaba Maal teertoyaa ko Kayhayɗi. Ko toon woni taƴtirde laawɗunde ɓurnde ɓadtaade Daawalel wonande gummiiɗo walla payɗo Senegaal. Teertoyii mo ko dipitee falnde Mbaañ hono biyeteeɗo Sih Saada Bammbi, ardorde Fedde Ɓamtaare Daawalel, Bah Bookar Sule, fuɗɗiiɓe feeñde e nder nokku oo to bannge yonteede e terɗe laamu kalfinaaɗe ndeenka e kisal. Noogaas e goo oto (21 oto) ngitti mo gila Kayhayɗi haa naatni mo Daawalel. O tawi jaɓɓungal moolanaangal ena fadndii mo hakkunde bawɗi e buubaaji, kelle, njimri e ngamri.
Gure saraaji ɗii, alaa heen heddiingo, tuggude e Sorimalee, Mbotto, Cilaa, Garlol, Jaarangel, Cooji-ngulli, Wenndiŋ, Dabbaano, Dabbe, Mbaañ, Haymedaat, Feere-Alla, Mbahe, Ñaabina, Njaawaldiiji Ɓulli e Mawngo, Cooga, Burguduuna, Aateen, Buubu Aawdi, Wuro Sele, Lewe, Beelel Gawde, Bagodin, Duɓɓel, Woolumaaji Haataar e Neere, Neereyel, Neere Waalo, Jookee, Rinnjaw, Sillaa Rewo, Siñtu Rewo, Rufi Aawdi, Duggu, Beelinaaɓe, Pempeƴel e Kayhayɗi, ko jiidaa e gure gonɗe to bannge Senegaal nootitiiɗe, ko wayi no Galoya, Ganngel-fijo-borti, Siñtu Aamadu Mayram, Baalaaje, Jowgel, Njofaan e Soorokum, Caski, Siñtu Worgo, Sillaa worgo, Gababe, Gurel Umaar Lih, Jal e Joŋto.
Daawalelnaaɓe wonnooɓe to Suwoyraat, Nuwaadibu, Nuwaasot, Rooso, Kayhayɗi, Sehilbaabi, Kiifa haa to Neema, alaa luutaaɗo ndee wolde haa teeŋti heen e wonnooɓe to Ndakaaru, laamorgo dowla Senegaal.
Nde Baaba tawri nii jamaanu nguu, haftii, daarii e nder oto mo jolnoo oo, woni e salminde yimɓe, bannge nano e bannge ñaamo haa yettii jippunde mum, hollaa suudu mum. Baaba adii salmondirde, ɗoon e jippunde hee ko seto Fonndunaaɓe addunooɓe gayi. Heen ngaari ko dokkal Baaba Maal, keddiindi ndii ko ballal Fonndu e Daawalel. Ɓe kolliti Baaba giɗgol maɓɓe e mum, ɓe kaalani ɗum kadi teddungal ɓe ngaddi ngal e ɗemngal biyeteeɗo Demmba Sanngoot, maabo Ɗalhayanaajo. Baaba weltii, siftori ñalaande rewdunoonde hakkunde maɓɓe rawane to Ñaabina, yetti fonndunaaɓe, duwii kadi nde Alla addata ɗum e wuro ngoo. Ko ɗoon woni ɗo Fonndunaaɓe kaftii, ɗaldi Baaba e jaayndiyankooɓe, ñeeñɓe e coolooji. Caggal nde Baaba jaɓɓaa, bismaa, jooɗii haa fooftii, yaaɓanaa ko hiirde. Ɗum ko ñalnde 11 ndee. Hiirde ndee weli, yahri no haanirta, waɗaani fergitere hay wootere. Nde fusoyi ko heedde 4w35h subaka, caggal nde suka Mbaañnaajo, Baydi Baaba Joop waɗani Baaba njeenaari, tabitino giɗgol: alluwal natangal e comci kettaaɗi. Ñalnde 12 ndee, ɓuri teskinde heen ko day-daayre waɗanoonde to duunde wuro ngoo e hiirde mbayniigu jamma ndee. Ko adii nde day-daayre ndee ena fuɗɗoo ko ngaari teddungal Medda Jaañ e Baaba Maal holliraa. Tesko-ɗen wonde Medda Jaañ ena jeyaa e sabaabu gadduɗo Baaba e nder Daawalel. Nde ɓe njiydi rawane to Ñaabina, Baaba haalorini mo koolol mum to Podoor haa Jaañel huuɓni aadi, Baaba fodaniino mo wonde maa yilloyo mo hay so wonaa gaddaaɗo.
Nde takkusaan juulaa, yimɓe fof kawritoyi ko maayo. Gure tati Mbaañ, Wenndiŋ e Sorimalee waɗooɓe daay-daayre ɓee tawi ko hebliiɓe, hebluɓe laaɗe mumen, ena cinki ɗe gila e gaaye, jommbooje, jaalo-hawaaji, ena ngoobi ɗe goobu araaraay Muritani, ena ñaati awƴooɓe mumen maa ɓur yontere.
Sorimaleenaaɓe, comci mumen ko araaraay leydi Muritani. Laana kaa ena waɗi arkille araaraay leydi Muritani, jommbooje, jaalo-hawaaji e araaraayuuji leydi Muritani.
Mbaañnaaɓe ne, comci mumen ko goobu haako ñebbe ngam annominde araaraay leydi Muritani. Laana kaa waɗi ko jaalo-hawaaji e araaraayuuji. To gaayal yeeso ngal, ɓe mbaɗi heen ko natal Baaba Maal. To hoore laana too, ɓe mbaɗi toon ko nooroo e sonndu. Eɓe nati kadi e sawndooji arkille oo cuuɗi tati e gabi tati, daartol wuro maɓɓe.
Wenndiŋnaaɓe mbaɗi ko simbisaaji daneeji e tuubaaji ɓaleeji. To bannge laana, ɓe mbaɗi kamɓe ne ko arkille, gaaye, jaalo-hawaaji e araaraayuuji leydi Muritani.
To duunde too, tawi 25 jooɗorde keblaama, ndiimaama toon. Ɗe keblanaa ko Baaba Maal e wondiiɓe mum, jagge laamu, hilifaaɓe dawrugol e yimɓe teskinɓe nootitiiɓe e kewu nguu.
Ko adii nde yimɓe jooɗorɗe ɗee ena nawee e laaɗe motoruuji ko rewɓe Daawalelnaaɓe ngadii yahde to duunde too, ndarii potndi darɗe e goobuuji hakkunde rommbal, baaye e folmaat. To ɓe ndarii too ɓuri toowde e ɗo jooɗorɗe ɗee ngoni ɗoo, eɓe njima njimri ganni e ngamri mum.
Ɓooytaani gulaali ngulli, toowti, buubaaji e daaɗe sabareeji coomodii e oolel. Ko laana motoor njolnuka Baaba feeñi. Ka toɓɓaani e duunde ndee. Ka takkitii ko ŋoral bannge rewo. Ko toon jamaanu nguu ɓuri wonde. Omo weeyna junngo ngam salminde, jamaanu nguu ena wulla weltanaade mo.
Caggal ɗum, laana kaa heeltii, fayti to duunde too. Laana kaa joofi, Baaba Maal, Umaar Wad, keedo makko, Depute Sih Saada, Bah Bookar Sule, Perfee Mbaañ, mawɗo gardeeɓe e mawɗo polis e yontaaɓe nokku oo njippii, njooɗii e jooɗorɗe ɗee.
Daawalelnaaɓe ndokki mo wutte e cakkal, tuuba, paɗe mukke e tengaade. O fotndii haa gasi, o heɓti joɗnde makko. Ko ndeen woni nde daay-daayre fuɗɗii.
Ko yooɗi wayrii yettaade ɗoo. Ñalnde heen Subalɓe heewɓe njuulaani futuro. Baaba Maal jolti e laana mum, duusaa, fayti jippunde mum. Heddiiɓe ɓee naatti e wuro, cabboyii hiirde jamma.
Hiirde ndee welii haa ɓuri maa mbiyaa ko welnoo hanki koo. Ngadii e dingiral ko naalankooɓe tokosɓe ko wayi no Jules Sal, Seek Maal, Jibi Mammaa Gay e Hammadi Nduulaandi Njaay.
Nde Baaba naati dingiral yimi, ami haa yimɓe fof mbeltii. Feere-Allanaaɓe cormiti mo dolokke jooɗɗo e yahdiiɓe mum, kufne jaaltaaɓe e sawru kaana e paɗe.
Hiirde ndee yahii haa 4w15h subaka fusi, yimɓe ceerti, lelodoyii e pille teskinɗe e miijooji.
pulaar.org
Gelongal Fuuta lollirɗo, Njaay Saydu Aamadu


text:
Al Hajji Mahmuud Bah : Tuubnugol e jamirgol golle moƴƴe
E tonngoode 107, en ngardiino e Al Hajji Mahmuud Bah haa e cosgol Duɗal Kaay... Haa nde e hitaande 1947, nde almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii.
Nde timmata hitaande tawi duɗal ngal yettiima 1500 almuudo, hakkunde waali-wuro-en e hoɗɓe arɓe. Nde almuɓɓe ɓee keewi, duɗal ngal dañii caɗeele to bannge nguura haa Alhajji Mahmuud waɗti yahde banngeeji goɗɗi ena jiggoyoo. O woni e kaan ngonka haa juuti, njuɓɓudi laamu ngonndi ɗoon ndii rokki mo paabi gawri yo o huutoro. Ɗiin paabi gawri mahanoo ko gila e sahaa wolde adunayankeere ɗiɗaɓere ndee, mbaɗaa nguura haa keewi, nguddaa. Kono gila nde wolde ndee gasi, alaa duttaniiɗo ɗi. Ndeen Alhajji Mahmuud dañii hoolaare to bannge nguura nduumiika, ɓeydi semmbe duɗal ngal to bannge njuɓɓudi haa ɓuri ko ngal yuɓɓunoo nde ngal woni Jowol walla Ndakaaru. O yuɓɓini Keblorgal jannginooɓe ngal duuɓi nay. Kala almuudo keblaaɗo, rokkee seedantaagal, fawaade e hattan mum. Caggal duuɓi nay heblo, fotde 400 almuudo mbaɗi kawgel seedantaagal jaŋde lesre (certificat d’études primaries). Ko ɓeen ngoni rogere adannde jannginooɓe, nde Alhajji Mahmuud Bah resndi 50 duɗal kesal. Kala jaltuɗo e duɗal Kaay ngal ko nii yaltiri: alaa almuudo jeloytooɗo, alaa kadi ceerno joɓeteeɗo. Hono hojom ngaluuji ndañaa haa ɓurti muuyaaɗe duɗal ngal. Ko ɗuum rokki mawɗo oo miijo yiɗde neldude almuɓɓe to Mashrek arab ngam jokkoyde jaŋde e duɗe toowɗe. Eɗen njokka...
E nder dumunna daɓɓo e ɗeen kitaale fotde capanɗe jeegom duɗal ngudditaa e ballal Alla e softeende almuɓɓe janngooɓe e yarlitaare jannginooɓe heblaaɓe heblo seniingo. Ko ɗoon gooto e almuɓɓe adiiɓe, ɓurɗo kadi ɓadtaade Alhajji Mahmuud Bah, ena wiyee Mohammadu Muusaa wiyata Alhajji Mahmuud ko ganndo dowrowo, coftuɗo, jarlitaniiɗo ganndal. Kala gonduɗo e makko ko janngoowo. Omo janngina omo darii, omo janngina omo jooɗii, omo janngina hay e yahdu. Hay e yolnde, o heewii ko waɗɗaade, almuɓɓe ɓee cawndoo mo, omo fida ɗum en, ena mbinnda.
E dow ndeen wolde janngingol, Alhajji Mahmuud Bah yantini heen haɓde e humambinnaagal caɗtungal e humpitooji ɗi ngoɗɗaani to bannge ñaawooje diine. Nii woni, so tawii o wonaani e tuubnude ɗee mooɓe tan, tawata ko won ɗo o woni e waajaade renndo.
Tuggude hitaande 1941 haa hitaande 1951, o nawdi ko jannginde e waajaade. E oon sahaa kadi tawi laamu tuubakooɓe njooɗiingu nguu, fuɗɗiima faamde wonde o wonaani e teppude golle mum walla e yiɗde haɓaade ɗum. E dow ɗuum, eggingol duɗal gonnongal Jowol fayde Ndakaaru, ena ɓeydi ndeen hoolaare. Ko ɗuum rokki mo won wellitaare e yettaade e woon nokkuuji e nder weertaango leyɗeele hirnaange Afrik gonɗe les njiimaandi Farayse (AOF) tawa o haljinaaka no adan nii. O woni e ɗeen golle fotde duuɓi sappo ɗi taƴondiraani, omo janngina, omo tuubna, omo waajoo. O alanaa gure mawɗe, o taaraaki wure tokoose, o woppaani hay rewɓe e jawdi haa to nder nokkuuji ɓurɗi jookaade e mettude.
Golle to diiwanuuji Gorgol e Maatam
Nde Alhajji Mahmuud Bah arti fuɗnaange e hitaande 1941, o yuɓɓinii jeewte dingire keewɗe e nder diiwaan Gorgol e to diiwaan Maatam ɗe nganndu-ɗaa mballii mo e wallidiiɓe semmbinooɓe darnde makko e dadungal makko, kono kadi ngaddanii mo luurduɓe e makko to bannge miijo, tawi ko e seernaaɓe jannguɓe diiwaan oo. E lewru kawle, e nder ndeen ɗoon hitaande, o feeñnini kadi miijooji goɗɗi ɗi ngoowanooka no feewi e Fuuta e oon sahaa, ko wayi no : - hakke debbo maayraaɗo resteede caggal daawal kesngu ngal lebbi 4 e balɗe 10; - hakke demoowo waasde hoorde sahtu nde woni e demal walla e golle kiisɗe gese; - waasde noddinde walla wuurnude e juulɗeeli mawɗi baaɗi no juulde taaske walla e koorka, ekn.
E ndiin mbaaɗi, e hitaande 1942, kanelnaajo gooto hawritiino e yeewtere makko e nder wuro Kanel to diiwaan Maatam. O nanngunoo, kanko Alhajji Mahmuud Bah ko toɓɓe won e aadaaji Fuuta hanki, baɗetenooɗi tawi tuugnanooki e diine. Oon wiyi: “hakke e yeewtere ndee e sañaade, e naatde e pittaali yimɓe ɓee, jibinii batte ɗoon e ɗoon, ɗe ñamliraani. Sabu Fotde baabiraaɓe 20 kuniima ɗoon ñalnde heen, ndokkiri ɓiɓɓe rewɓe dewle sabu Alla”.
Alhajji Mahmuud Bah wondi ko sete jannguɓe, roondiiɓe quraana, waawɓe ɗemngal Arab, humpitiiɓe ñaawooje diine. Ena waɗa sahaa, ɓe njahda kamɓe fof e lappol gootol. Ena waɗa sahaa kadi, ɓe peccoo, wooda yahduɓe. Kono tuugnorgal ngal ko gootal, ginol golle ngol ko gootol, wolde ndee ko wootere.
Yeru mum ko e lewru suwee hitaande 1946 wonnoo. Ko yeewtere biyeteeɗo Alhajji Umaar Daali Bah. Oon ne ko almuudo Makka laaɓtuɗo, junngo ñaamo Alhajji Maamuudu Bah. Oon ne, jeewte mum njoofinoo ko geɗe tuppo (cokdi), teŋe e jokkere enɗam e geɗe goɗɗe baɗetenooɗe e nder diiwaan oo. Ko ɗoon o holli miijo wonde: - yo teŋe mboomri ngon 300 mbuuɗu (oon sahaa ko e hitaande 1946 wonanoo wonaa e hitaande 2013); - yo teŋe diwo walla kestal tonnge e 150 mbuuɗu; - yo dammbordu dotte e balɗe tati waasa wonde balɗe 7 saka yettaade jonte ɗiɗi (balɗe 15) alaa ko haali lebbi, no waɗirtenoo adan nii. - momtude hujjaaji ɗi ndagnataa walla pirtataa dewgal (ñaam-gawri, ɓoosorgol, mbeertirdi leeso, kaɓɓitirdi saawdu, ngorba-diinaare walla seremelleeji goɗɗi jahdooji heen); - haɗde kala ko ena adda coorondiral hakkunde rewɓe e worɓe, ɓe laawol dagnanaani ɗum en yettondirde walla jillondirde.
Lewre Alhajji Mahmuud Bah haaɗaani tan e aadaaji ɗi cifi-ɗen to dow ɗii, kono kadi o haɗii waɗde talkuru e lohol, no o salorii kalfaandi walla taraabuya to seernaaɓe mawɓe walla hilifaaɓe. Ko ɗoon kumaandaŋ diiwaan Gorgol ena wiyee Nayri walla Neeri wiyata e nder ɗerewol mum tonngaaka : “haalaluuji (jeewte) ceerno oo mbaɗii batte paayodinɗe e nder yimɓe ɓee. O jannginii, o famminii, o waajiima, o haɓii e joom hakkillaaji niɓɓi en”.
E nder jeewte ɗe o waɗata e nder Muritani, Senegaal e Mali, o seeraani kadi e weddaade eeraango feewde e gure tokoose nde mahata jumaaji e nokkuuji mum en ngam waasde yowitaade e cahe mawɗe ñalnde aljumaa. Ɗuum waasaani jibinande mo caɗeele.
Tuubnugol e jamirgol golle moƴƴe
E dow wolde aadaaji ɗi njahdaani e diine, Alhajji Mahmuud yantini heen ko tuubnugol won e renndooji aynaaɓe dowri, ɓe nganndu-ɗaa gila ko ɓooyi ngonaano soobinooɓe e diine Lislaam. Hay laamu tuubaako njooɗinoongu e diiwaan Gorgol e oon sahaa seedtiima wonde e darorɗe hitaande 1948, gondiiɗo Alhajji Mahmuud Bah, ena wiyee Alhajji Umaar Daali Bah tuubnii fulɓe heewɓe to diiwaan Mbuun e to diiwaan Gidimaka.
To oon bannge, biyeteeɗo Mahammadu Muusaa Bah ena teeŋtiniri semmbe e daliilu wonde ko Alhajji Mahmuud Bah tuubni fulɓe wonnooɓe to diiwaan Geleytiir, Haayre Ngaal haa to diiwaan Haras. E wiyde makko: “O tawi ko ɓe ngonaano rewooɓe Alla. Hay so koɗo juuliino e nokku maɓɓe, ɓe mbiyatnoo ɗum ko yo ɓoftu ceenal ɗo juulnoo ɗoo woto adande ɓe kiite. O tawi kadi ko ɓe kumataano dewle maɓɓe e laawol diine. So gorko yiɗiino cuddiiɗo tan haalatno, so rokkaama, moƴƴere duwee hakkunde mumen, tan gasii”.
Debbo deseteeɗo oo ne teŋetenooka ko adii jamma mum gadano e suudu dammbordu. So weetii, o waɗee sira-muumoowel (takkere haɓɓee e gite makko), o rokkee salamburu walla loocol, o ɗowee haa e hakkunde mbalndi nayi, o woppee. Kala nagge nge loocol makko yani, ko ngeen wonata arsuko makko. Ko heen ɓe tuugnotoo ngam anndude belgol tiinde joom mum.
Ko Alhajji Mahmuud Bah tuubni ɓe, naatni ɓe e diine Lislaam, woppini ɓe aadaaji keewɗi, holli ɓe dewle diine, janngi ɓe quraana, anndini ɓe e jaati baɗɗagol yahdu Makka. E oon sahaa kadi hawri ko e heewɓe e maɓɓe ena njoginoo hattan yahde hijjoore.
Fulɓe Jenngelɓe Jolof, ko rogere woɗnde nde Alhajji Mahmuud huccani hakkunde hitaande 1948 fayde e hitaande 1950. Ɓeeɗoo kadi, njiidaa e ɓennuɓe ɓee. No wayi fof, jolofnaaɓe ɓee ngonnoo ko e diine hay so tawii ko diine lohɗo. Heewɓe coftanaano heen geɗe keewɗe, teeŋti noon e yahdu Makka walla e askude jawdi ndariindi.
Alhajji Mahmuud artiri ɓe e diine ceniiɗo, holli ɓe dewal Alla laaɓngal, janngi ɓe quraana e ɗemngal arab, rewi ɓe haa ɓe mbaɗti askude jawɗeele maɓɓe e njeñtudi remru maɓɓe. Heewɓe e maɓɓe nii njahii heen haa to Funnaange Ɓadiiɗo ngam jokkoyde jaŋde toownde. Ena e ɓeen, esiiko, joom-galle ɓiyiiko debbo, kanko Alhajji Mahmuud Bah, ena wiyee Alhajji Abdullaay Bah.
Ɗum noon ko e ballal Alla e ballal musiɗɗo makko ena wiyee Bookar Ɓooyɗo Kah. Oon ko dawriyanke mawɗo wonnoo tawi kadi e oon sahaa ko dipitee. O jeyaa, haa hannde, ko e fuɗɗuɓe walla sosɓe Fedde Fulɓe Senegaal e kitaale capanɗe nay (1940). Alhajji Mahmuud heɓii kadi ballal teskinngal e biyeteeɗo Arɗo Saasi Soh. Oon ko gooto e lawakooɓe aada e nder diiwaan Jolof. Ko ndeen o mahi jumaa Geeli e duɗal mum.
Alhajji Mahmuud yirliima no feewi hakkunde Muritani, Senegaal e Mali. O udditii heen duɗe, o tuubnii heen heewɓe. Ko e oon sahaa, o yiytondiri e Sheriif Makki Haydara to diiwaan Kaasamaasa. Oon teddini mo teddungal mawngal kadi ɗaɓɓiri mo ballal, nde tawnoo ko o waɗa koo ena yooɗi ɗum, kadi kañum e hoore mum ena yiɗi udditde duɗal Arab hono duɗal makko gonngal Kaay ngal. Ena gasa tawa ko e oon dumunna, oon rokki mo ɓiy mum debbo.
E ndeen hitaande wootere, Alhajji Mahmuud Bah waɗoyi yeewtere fattamlamre, teskinnde e nder wuro Ndar e ɗaɓɓitere yimɓe nokku oo. O teeŋtini heen nafoore wonnde e janngude ɗemngal Arab haa teeŋti e wonande leyɗeele jogorɗe jogtoyaade koye mum en janngo, so tawii ɓooroyiima njiimaandi Farayse. Ɓataake oo nanaa kadi, faamaa no moƴƴi e nder Ndar, haa heewɓe ɗaɓɓi yo duɗal uddite ɗoon e nder wuro ngoo. Duwaawu hawriti e aamiin, duɗal Arab ngal udditaa ɗoon, ɗaldaa biyeteeɗo Mohmed Muusaa e biyeteeɗo Saydu Walel. Ɓeen ɗiɗo fof ko almuɓɓe Alhajji Mahmuud Bah.
Nii woni, hakkunde 1941 fayde e hitaande 1951 darnde makko addi mbaylaandi mawndi e nder leyɗeele hirnaange Afrik, teeŋti noon hakkunde Muritani, Senegaal e Mali haa jarani heewɓe, maa wonii ko tuubde, naatta diine Lislaam walla naatde e duɗe Falah gonɗe ɗoon ɗee, walla nii yahrude koyɗe haa Makka hakkunde hijjude e ɗaɓɓitde jaŋde toownde. E nder daawal ngal duuɓi sappo, hakkille keso, soorii e nder yimɓe ɓee, ngonkaaji keewɗi mbaylii. Waɗti kala ɗo njahru-ɗaa walla ɗo tolni-ɗaa nanataa tan ko haala Alhajji Mahmuud Bah e golle mum. Ɗuum ena jeyaa e ko addi luural hakkunde makko e laamu tuubakooɓe njooɗinoongu e nder Hirnaange Afrik e yoga e seernaaɓe e oon sahaa.
fuutamedia.com
pulaar.org
hamada
Wallifiiɓe
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- الاثارة ماالفرق بين الردجل والمراة وايهما اقوى ==للكبار فقط
- Un journaliste Provoquer la crise ener mauritanie et algerie et maroc
- Politiques mauritaniens : L’Iran veut ’noyauter’ le Maroc à partir de la Mauritanie
- [...]


text:
Wonaa Fulɓe Tun Naɓanoo Amerika Na’i Maɓɓe Ɗii Accaaka
No jari haa hitti sanne immagol gollida e ɓaleeɓe Amerika teŋtinii Fulɓe ɓee. Haa waawen tokkindirde ngola jokkol taƴanoongol gila maccungaagu e ngeygu mum yooloyi ko heewi.
Hannde non en hawrii e musiɗɗo men Pullo mo Amerika, wi’eteeɗo Elijah, wonɗo etaade fota no ɗigginira Fulfulde. Gila o yiitii banndiraaɓe makko Fulɓe, o wiɗtii ko luggi e ko yaaji ngam humpitaade ko selli fii ngol leñol. Jooɗo moƴƴa ɓaaro-ɗaa, dakmito-ɗaa ngal yewtidal.
Peeral: Jam ñalli Elijah. A jaaraama e rokkude men fehre yewtidude e maa. Accu anndinaa men seeɗa e woniyankaagu (profile) maa tawo, si naaten e yewtude fii na’i e no pinal “cowboy” hewtri nder Amerika.
Elijah Shabbaz: Ko mi jeyaaɗo e geyngol Fulɓe Nano Amerika addanooɓe ɗoo jamaanu maccungaagu, nde portooɓe filoraynoo ɓaleeɓe, maccina ɓe, taccina ɓe fiiltiingo atlantic.
Nde mi yiiti iwdi am am ndii, mi anndi ko Pullo, mi weltino fota, mi himmani waɗude biɗitol yaajungol ko yowitii e taariika Fulɓe e pinal (perndam) maɓɓe. Ko yoga e njaltudiiji ngol biɗitol yewtideten hannde.
Peeral: Nder winndere ndee fow ko Fulɓe ɓuri anndireede durngol (ngaynaaka), yewtu men seeɗa fii ɗin na’i wonɗi Amerika anndiraaɗi "Texas Longhorn", walla Juuta-galaaɗi Texas ?
Elijah Shabbaz: Nagge anndiraange “Texas Longhorn” ngee wonaa Texas woni iwdi magge, ko Fuuta Jaloo. Nder Afrika, ko na’i ɗiɗi pet anndiraa Nagge Juuta Alaadu walla “Long Horn Cattle”, woote e majji ko nagge wi’eteenge Ndaama ngee, iwdi magge ko Fuuta Jaloo.
Na’i ɓurɗi ɗuuɗude taweteeɗi nder winndere ndee no heɓa ñawu anndiraangu trypansoma, ngu cooƴi wi’eteeɗi sii-sii saabinta si ŋatii nagge. Ndaama non ko nagge nge Fulɓe ne’I, ko kamɓe anndiraange, hinge waawi dartaade ŋatanɗe ɗiin cooƴi e nguu ñawu, sifa magge ɗuuɗaa e dow ndii leydi.
Ko ɗum waɗi ndii aawdi Ndaama ndi Fulɓe heertori rokkaa himme mawɗe, nde portooɓe addi nder Amerika sagataaɓe Fulɓe durooɓe nodiiri ɓe “Cowboys”. Wonaa menen tan portooɓe ɓee addi, ɓe addorno kadi na’i amen ɗii.
Peeral: Miɗo anndi a yahii Fuuta Jaloo, a humpitoyike ton ko heewi, kono seeditor ko annduɓe goo yewti fii ɗii na’ i Ndaamaaji.
Elijah Shabbaz: Tippude e bi’ol Dr. Joseph E. Holloway, taarikayankeejo heertoriiɗo Pinal Afrika-Amerika: “Nde Fulɓe iwruɓe Senegambiya, wondude e na’i maɓɓe, addaa nder South Carolina e hitaande 1731, duuɓi 30 ɓaawo ɗum, na’i koloñal ɗii ɓeydii iwde 500 faade 6,784,.
Ɓee Fulɓe laatino durooɓe humpitiiɓe, kadi ko kamɓe nawtantee leɗɗe-alarba fii naadugol tekiniki durngol heneere (open grazing); ɗum woni durngol Afrikankeewol yowitiingol e durude na’i e nokkuuje ɗe howaaka. Hannde ngol durngol no huutoree nder mbaylaandi na’i Amerika ndii fow.”
Ko ndee feeñannde rimi nder Amerika koo ko anndiraa hannde “Cowboy”.
Joseph E. Holloway wii fahin: “E iwdi, helmere “cowboy” ko Afriknaajo dankotooɗo na’i, wano no “houseboy” woniri golloowo ka “de big House” (suudu mawndu).”
Tekiniki durngol Fulɓe e newnii durude daabaaji e leyɗeele yaajuɗe tawa durooɓe ɓee ɗuuɗaa. Ko heewi e nguurndam “cowboy”, golle e piiji finaa-tawaa maɓɓe, fow no waawi askineede e Fulɓe; ko kamɓe woni “cowboys” adiiɓe ɓee…
Jannde waɗaande e 2013, nde haaɗtirdeeji (universities) Texas, Missouri, e Colombia hawtiti waɗi, yaltiniino wonde MtDNA na’i anndiraaɗi “Texas Longhorn” ɗii ko gootum e MtDNA na’i Fulɓe anndiraaɗi Ndaama ɗii. Texas non ko hoɗo pinal “Cowboy” moolerteengo ngoo e nder Amerika.
Ngal pinal ko wujjaangal e Fulɓe hiirnaange Afrika. Ka natal ɗoo, ko min ka hoɗo am Fuuta Jaloo, miɗo hakkunde musiɓɓe am, min e nagge am Ndaama.
Peeral: No Fulfulde maa fewndori?
Elijah Shbbaaz: Seeɗa seeɗa, ko yettude Allah. Miɗo wakkilaade moƴƴa; miɗo janngude Fulfulde (Pulaar) ñannde-woo- ñannde, mi yewta ñannde-woo- ñannde.
Peeral: A jaaraama, men weltike fahin, yo Alla yoɓe ko ɓuri moƴƴude.
Elijah Shabbaz: Alla Jonnitoowo Oo jaaraama, Peeral jaaraama.
Tasko yo janngoowo tedduɗo, yewtidal ngal ko e Enngeleere e Fulfulde waɗaa.
hamada
Wallifiiɓe
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- الاثارة ماالفرق بين الردجل والمراة وايهما اقوى ==للكبار فقط
- Un journaliste Provoquer la crise ener mauritanie et algerie et maroc
- Politiques mauritaniens : L’Iran veut ’noyauter’ le Maroc à partir de la Mauritanie
- [...]


text:
Njaru” woote 23/11/2013 : Miliyaaruuji 4 By adminYollaa ko05 nowammbar 2013
Woote, kaalis, "ɗerewol 2009"
Woote, kaalis, "ɗerewol 2009"
Ɗo yahnoo artaa fof, luulndo e laamu (COD e UPR) pellitiino haaldude e maayirɗe lewru settaambar, haa yimɓe fof ɗaminii, maa nanondiral waɗ, woote ɓamdaaɗe njuɓɓinee, leydi ndii yaaɓana yaltude kiris politik woni gila e hitaande 2008 oo. Kono, oon ɗamaawu juutaani, sibu, e oon sahaa gooto mo ceŋɗe ɗiɗi ɗee njeewtidta, CENI (hono Goomu kalfinaangu ɗowde woote) ina jokki golle dartaaki, tee ina heddii e ñalngu lajnoo, so 23 noowammbar 2013.
Ɗum addannoo COD ɗaɓɓirde laamu nguu nde yowata golle ɗee haa anndee ɗo nanondiraa. Laamu jaabtii ina waawi dirtinde woote jonte ɗiɗi. COD wiyi wonaa ɗum woni ko ɗaɓɓi, kañum ɗaɓɓi ko juɓɓingol woote nanondiraaɗe, yantude e sarɗiiji ɗi hollitnoo (ƴeew Fooyre T°115). Ɗoon kisa kaaldigal haaɗi.
To bannge COD, ndeen ɗum kewii, Tawaasul wiyi kañum ko jahoowo woote. UFP ne, wiyi maa yiilirde mum siynoore jooɗtoo ngam fellitde heen huunde. Ndeen joɗnde yiilirde siynoore teeŋtinii pellitgol oon parti taƴaade woote ɗee. To bannge goɗɗo, huunde e partiiji AP (MPR mo Haamiidu Baaba Kan e ADIL mo Waagef) kam en mbiyi mbaawaa tawtoreede woote bannginteeje. Kono, ina teskaa kadi, hay won ɗiin partiiji CAP, ko wayi no APP ceeraani e wullitaade deftagol CENI yiɗde laamu nguu, kam e binnditgol tumarankooɓe e nder doggi woote ɗii, haa arti noon to fuɗnaange leydi too.
E ooɗoo sahaa, binnditgol e doggi woote ɗii dartinaama. Laamu nguu hollitii wonde ko ina tolnoo e 1 250 000 mbinnditiima heen ngam waawde wootoyde. E wiyde luulndo taƴiingo woote ɗee, « e nder 1 900 000 karte dentitee peewnaaɗe ɗee, ko heen 1 200 000 tan mbinnditii e RAVEL (doggol woote), ko heddii koo, heen 350 000 kartal dentitee joom mum en ngaranaani ɗum en. 350 000 keddiiɗe ɗee, ngaranaama kono joom mum en mbinnditaaki. »
Ina jeyaa noon e dalillaaji ɗi COD ardini ngam taƴaade woote ɗee, « baasgol winnditde muritaninaaɓe heewɓe, binnditgol niɓɓol ngol laaɓtaani ». Ɓe kollitii kadi, ñalnde 15 oktoobar 2013 ndee, « e nder 3 900 000 muritaninaajo, ko heen 2 700 000 mbinnditaa » ngam heɓde kaayitaaji kesi ɗii. E wiyde maɓɓe, woote ɗawooje yimɓe fotɓe nii heewde hakke mum en ɓiyleydiiwo, mbaawaa dagaade.
Ko waawnoo heen wonde fof, eɗen nganndi kadi haa e nder parti UPR oo (parti laamu oo) caɗeele ina keewi e lelnugol doggi kanndidaaji ɗii. Yoga e yimɓe maɓɓe nii peetiima joɗɗinii doggi goɗɗi walla tawtoyii partiiji goɗɗi. Ɗeen caɗeele, yantude e daɓɓiɗgol daawal keedngal en e 23 noowammbar ngal, kam e keewgol golle potɗe waɗeede ɗoo e ndeen ɗee, ina ngaddani heewɓe sikkitaade baɗgol woote ɗee e lajal dottangal ngal. Sibu ko maa karte woote ɗee peewnee, ɗereeji gootirɗi ɗii kadi muulee, tee ina wiyee CENI heɓaani tawo kaalis ko yuɓɓiniri golle ɗee.
Ɗum noon, woote ɗee keewii haala, kono haa hannde ina gasa tawa ko yowre tawo woni ɗoon. Heewɓe ina mbiya « ɗum fof ko gubbe, kono woƴi Abdel Asiis tan ko woote hooreleydaagu 2014 ».
E wiyde kalifu kumpital jogori difaade fere woote ɗee kala ko laamu leydi ndii (ɗuum woni enen fof), fotde miliyaaruuji 4 mbuuɗu. Ko ɗum tagi won heen wiyde « miliyaaruuji 4 ina mbaawnoo hoybinde caɗeele jaahiyaaɓe e toɓooli Nuwaasoot, hoɗtina ɗum. Ɗuum ɓuratnoo heewde nafoore e woote ɗe ɓamdaaka, ɗe juɓɓingol mum en yuɓɓaani, ɗe ɓiɗɓe leydi heewɓe ɗawaa sabu ronkude winnditaade ». Jooni kadi eɗen mbaawi ɓeydude heen « woote jogorɗe waɗireede ɗereeji woote ñenngaaɗi hono no e woote gardagol leydi 2009 ɗee nii » !
Kono, haa yeeso ko laawol.
fuutamedia.com
pulaar.org
hamada
Wallifiiɓe
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- الاثارة ماالفرق بين الردجل والمراة وايهما اقوى ==للكبار فقط
- Un journaliste Provoquer la crise ener mauritanie et algerie et maroc
- Politiques mauritaniens : L’Iran veut ’noyauter’ le Maroc à partir de la Mauritanie
- [...]


text:
Seede ko kaalɗen koo, ko e hitaande 1984, kiliifa laamu kalfinaaɗo fiyakuuji nder leydi hono Yaal Abdullaay Hassan, (yoo Alla ɓuuɓan mo) winndii ɓataake jirlotooɗo (circulaire n° 00051 du 14 abiriil 1984) feewde e laamiiɓe diwanuuji nder leydi (guwerneeruuji, perefeeji ekn…) o wiyi ɗum en “Mbeɗe yiɗi mbaɗton hakkillaaji e kuule ɗe laamiiɓe diwanuuji ƴettata paatuɗe e dokkirgol leyɗe demeteeɗe tawi jeyaaka e mbaawkaaji mum en….
O jokki heen “ɗum ɗoon noon firti ko maa wonii ko majjere sariya oo, walla nii mbiyen yeebaare hakkeeji dowla ɗi ɓe potnoo daranaade e nuunɗal”.
Tabitingol sariya 83 127 mo 5 suwee 2003 e nder leydi he :
So tawii piɓle ɗe cifi-ɗen dow ɗee (e tonngoode 126) ko anniya moƴƴo, jojjuɗe e oon yonta potɗe naftude ƴellitaare leydi ndii, ina laaɓti tabitingol sariya oo ƴellitaani faggudu e nguura leydi ndii, ɓeydi nii ko bonnude koɗdigal hakkunde leƴƴi, leefni ngootaagu leydi ndii.
Saabii ɗum ko dokkirgol leydi ngol rewaani laawol, walla mbiyen nii heednaaɓe heen ɓee, mbaɗi tan ko “welmaa dagoo”, haa ko jiiɓru mawndu naattii e jeyi leydi hee. Dokkirgol leydi ndii adoraaki tawo losko ngam seerndude ko laamu jeyi e jeyuuji goɗɗi ɗii, ko ɗum waɗi, e nder dokkirgol hee, leyɗe loppitaama e juuɗe joom mum en, ndokkaa woɗɓe, gure njookaama, hurumaaji gure ndokkiraama, hay nokkuuji potɗi hormeede tewaaka, ko wayi no genaale (Donnaay nattii jogaade genaale, ubboyta ko caggal maayo) jumaaji e koɗorɗe.
Seede ko kaalɗen koo, ko e hitaande 1984, kiliifa laamu kalfinaaɗo fiyakuuji nder leydi hono Yaal Abdullaay Hassan, (yoo Alla ɓuuɓan mo) winndii ɓataake jirlotooɗo (circulaire n° 00051 du 14 abiriil 1984) feewde e laamiiɓe diwanuuji nder leydi (guwerneeruuji, perefeeji ekn…) o wiyi ɗum en “Mbeɗe yiɗi mbaɗton hakkillaaji e kuule ɗe laamiiɓe diwanuuji ƴettata paatuɗe e dokkirgol leyɗe demeteeɗe tawi jeyaaka e mbaawkaaji mum en…. O jokki heen “ɗum ɗoon noon firti ko maa wonii ko majjere sariya oo, walla nii mbiyen yeebaare hakkeeji dowla ɗi ɓe potnoo daranaade e nuunɗal”.
Ko teskini koo tan, ko sifaa dokkirgol leydi ndemateeri (concessions rurales) annomini tan ko teettugol leyɗeele remooɓe sabu sarɗiiji pawaaɗi e jogiiɓe e maɓɓe leydi ina caɗi huuɓnude :
1° E nder sarɗiiji dokkirgol leyɗe, jeeyngal ina foti waɗeede ngam tintinde yimɓe fof wonde leydi ina hebori rokkireede, kala jiɗɗo wullitaade wonde leydi ko leydi mum yo addu dalilaaji mum, hollira laamu. Teskaa noon ko yoga e remooɓe mbaawaa winndude e janngude etee hay kominikeeji baɗeteeɗi e rajo ngam habrude yimɓe, mbaɗetee tan ko e sapatoore walla Farayse ɗum firti ko leƴƴi keddiiɗi ɗi ko ɗawaaɗi.
2° E nder dalillaaji ɗaɓɓirteeɗi remooɓe ngam tabitinde jeyi mum en, kaayitaaji jeyal ɓuri tiiɗde heen, kono eɗen teskii gila e jamaanu tuubakiri, ko leyɗeele seeɗa mbinnditaa, walla hay jogiiɓe e oon sahaa kaayitaaji, ko dañdunooɓe ñaawoore leydi, liɓɗo e ñaawoore fof rokkee kaayitaaji, so wonaa ɗum ko won lawakooɓe wallondirtunooɓe e tuubakiri ndokkiraa ɗum, ngam yeende ɓe sabu ballal maɓɓe. Ɗum noon firti ko remooɓe miskineeɓe Alla ɓee, mbaawaa jogaade ɗiin kaayitaaji.
3° Ina jeyaa e hujjaaji laamu ngam teettude leyɗeele janane ko ɓe noddirta “inndiras”, ɗum firti ko leyɗeele maaytuɗe walla diiwtuɗe, sabu, e nder kuulal 9 sariya mo tonngoode 83 127 wiya ko “Leyɗeele diiwtuɗe njeyaa ko e jeyi laamu”. Heddii ko hol ko nanngirtee “leyɗeele diiwtuɗe”, tawde eɗen nganndi wonde gila e kitaale 70 yooro bonngo ina yillii en haa ko ilam ustiima no feewi walla nii nattii woodde, ilam gese waalo ina saɗti, pooɗe kam kaalaaka. Ɗum nii addani yoga e remooɓe uujde payi gure teeru ngam daɗndude koye mum en. Hay heddiiɓe toon ɓee, ngalaa kaɓirɗe e ngalu ko ina waawa liggaade leyɗeele ɗee. Daliilu laamu nguu e oon bannge ina huyfiɗi.
4° Ɗum addanta en miijaade wonde rokketee leydi ndemateendi ndii tan ko alɗuɓe, sabu wonaa neɗɗo fof waawi huuɓnude sarɗiiji pawaaɗi heen ɗii, teeŋti noon wonaa neɗɗo fof ƴoƴtani ɗum, so tawii a waawaa winndude walla tarde. Ko ɗum waɗi so tawii a ƴeewii hannde ko julaaɓe tan walla jagge toowɗe e nder laamu hee ndokketee leydi.
5° Haannoo ko so laamu ina rokka leydi, laaɓee tawo ko kam jeyi leydi ndii, ko ɗum waɗi e miijo amen fotnoo ko laamu adoroo waɗde binndital kuuɓtodinngal leyɗeele demeteeɗe, caggal ɗum yaltina heen ko jeyi koo, annda heen ko foti rokkirde e ko foti reenande aduna, ko jeyaa koo, woppira ɗum joom munm en. Kono ko laaɓi ko tan, dokkirgol leydi maantorii tan ko loppitgol jeyi janano rokka ɗum woɗɓe (ko heewi heen, ko arani en), ɗum ɗoon noon ko huunde yaɓɓunde hay sariya lelnaaɗo oo.
6° Sinno nii leyɗeele loppitteeɗe ndokkiree ɗee ngollanooma no fotiri nii, haa ñawndi caɗeele nguura e leydi hee, maa wood ko deƴƴaa, kono teskaa ko yoga e ɗeen leyɗeele keewaani golleede, heɓooɓe ɗum ɓee ngonaa remooɓe, keewi ko yeeyde ɗum woɗɓe, keɓa kaalis, njokkoo e haajuuji goɗɗi, huunde luulndiinde deftere sarɗiiji dokkirgol leydi (cahier de charges).
7° Kono teŋngiti ngal dow fof kadi ko miijo laamu jogitii hannde e yiɗde waɗde leyɗeele dowri e juuɗe julaaɓe-ndema (agro-business), nattii haaɗde tan e leydi waalo e pooɗe, kono ɓeen ɗaɓɓata ko ujunaaje ujunaaje hektaruuji, ɗum firti ko jeeri, nokkuuji durnirɗi, hay won gure koɗaaɗe maa naattu heen, feere nde wonaa ɓamdaande e jom nokkuuji en ɗii. Ko ɗum dillini hannde diwanuuji Dar el Barka e Ɓoggee ɗii, e nokkuuji goɗɗi.
Goonga goonga, sariyaaji lelnaaɗi ko yowitii e jey leydi e Muritani gila dawaa dawi, ciynirtee tan ko e heen fannu, tawa fannuuji ɓurɗi himmude ɗii memaaka, ko ɗum woni ko hulɓinii heen sabu eɗen nganndi ɗum saabiima luure keewɗe e nder leydi e kareeli ƴiiƴiiji, yeru e hitaande 1991 to wuro Sillaa haa ɗum yooɓii fittaandu, to wuro Nguurjaan (diiwaan Dar el Barka ) e wuro Njorol (sara Ɓoggee) e maayirɗe kitaale 90, haa ɗum jibini dummbugol sagataaɓe nokku oo e kasoo Eeleega.
Ndu jiiɓru e nder tippudi jeyi leydi e nder Muritani ina ɗaɓɓi ñawndeede, ɗum firti ko memtagol sariya jeyi leydi mo 83 127 ñalnde 5 suwee 1983 ko huunde jojjunde hannde
Maamuudu Haaruuna Joop


text:
- Free Consultation and Quote
- Certified Staining
- Top-quality Services
- Certified by Recycling Association
Cities we serve
Afton, WY Aladdin, WY Albin, WY Alcova, WY Alpine, WY Alva, WY Arapahoe, WY Arminto, WY Arvada, WY Auburn, WY Baggs, WY Bairoil, WY Banner, WY Basin, WY Bedford, WY Beulah, WY Big Horn, WY Big Piney, WY Bill, WY Bondurant, WY Bosler, WY Boulder, WY Buffalo, WY Buford, WY Burlington, WY Burns, WY Byron, WY Carlile, WY Carpenter, WY Casper, WY Centennial, WY Cheyenne, WY Chugwater, WY Clearmont, WY Cody, WY Cokeville, WY Cora, WY Cowley, WY Crowheart, WY Daniel, WY Dayton, WY Deaver, WY Devils Tower, WY Diamondville, WY Dixon, WY Douglas, WY Dubois, WY Edgerton, WY Elk Mountain, WY Emblem, WY Encampment, WY Etna, WY Evanston, WY Evansville, WY Fairview, WY Farson, WY Fe Warren Afb, WY Fort Bridger, WY Fort Laramie, WY Fort Washakie, WY Four Corners, WY Frannie, WY Freedom, WY Frontier, WY Garrett, WY Gillette, WY Glendo, WY Glenrock, WY Granger, WY Granite Canon, WY Green River, WY Greybull, WY Grover, WY Guernsey, WY Hamilton Dome, WY Hanna, WY Hartville, WY Hawk Springs, WY Hiland, WY Hillsdale, WY Horse Creek, WY Hudson, WY Hulett, WY Huntley, WY Hyattville, WY Jackson, WY Jay Em, WY Jeffrey City, WY Jelm, WY Kaycee, WY Kelly, WY Kemmerer, WY Kinnear, WY Kirby, WY La Barge, WY Lagrange, WY Lance Creek, WY Lander, WY Laramie, WY Leiter, WY Linch, WY Lingle, WY Little America, WY Lonetree, WY Lost Springs, WY Lovell, WY Lusk, WY Lyman, WY Lysite, WY Manderson, WY Manville, WY Mc Kinnon, WY Medicine Bow, WY Meeteetse, WY Meriden, WY Midwest, WY Mills, WY Moorcroft, WY Moose, WY Moran, WY Mountain View, WY Natrona, WY Newcastle, WY Opal, WY Osage, WY Otto, WY Parkman, WY Pavillion, WY Pine Bluffs, WY Pinedale, WY Point Of Rocks, WY Powder River, WY Powell, WY Ralston, WY Ranchester, WY Rawlins, WY Recluse, WY Reliance, WY Riverton, WY Robertson, WY Rock River, WY Rock Springs, WY Rozet, WY Saddlestring, WY Saint Stephens, WY Saratoga, WY Savery, WY Shawnee, WY Shell, WY Sheridan, WY Shirley Basin, WY Shoshoni, WY Sinclair, WY Smoot, WY Story, WY Sundance, WY Superior, WY Ten Sleep, WY Teton Village, WY Thayne, WY Thermopolis, WY Tie Siding, WY Torrington, WY Upton, WY Van Tassell, WY Veteran, WY Walcott, WY Wamsutter, WY Wapiti, WY Weston, WY Wheatland, WY Wilson, WY Wolf, WY Worland, WY Wright, WY Wyarno, WY Yellowstone National Park, WY Yoder, WY


text:
Defte ceedtotooɗe sahaaji mettuɗi 89-91
FUUTAMEDIA;COM
PULAAR:ORG
Defte ɗiɗi ɗee kala njowitii ko e dumunna 1989-1991. Heen wootere tiitoonde mum ko «Le Muezzin de Sarandogou», woni «noddinoowo Sahre Ndoogu ». Nde jangtotoo ko caɗeele guuranooɗe e worgo leydi ndii e on dumunna. Winndi nde ko biyeteeɗo Isselmu wul Abdel Kadeer, gonnooɗo guwerneer Barakna e huunde e ɗiin dumunnaaji. Ɗum noon ko o seede geɗe keewɗe, bonɗe, baɗetenooɗe ɗoon.
Omo jangtoo heen kadi golle bonɗe koninkooɓe ngollotonoo ɓaleeɓe daande maayo. O seedtiima heen kadi, yimɓe saliiɓe siynude jamirooje bonannde, wallitɓe daɗndude ko baawnoo daɗndude … Nde o naamnaa ko addani mo suɓaade deftere ngam jangtaade ko o jangtii koo, o wiyi : «Muritaninaaɓe njiɗaa tawo huccitande ko ɓennunoo, hanki mo ɓooyaani».
Deftere ɗiɗmere ndee, tiitoonde mum «l’obsession du retour ». Winndi nde ko biyeteeɗo Aamadu Demmba Bah. Kewkewe 89-90 tawi Aamadu ko Maruk, ɗo janngatnoo. E nder ɗuum, jiknaaɓe makko e koreeji makko, gurel maɓɓe, hono Gural, saraaji Eeleega, fof taccinaa. Omo woni toon haa ɓataake ummorii mo Demet, Senegaal. Oon ɓataake winndaa ko ñalnde 6/6/1989. Ina wiyaa heen «Sikke alaa heen, ma a haawe no feewi ko ɓataake oo ummori maa Demet, Senegaal, koo. Koreeji maa Eeleega, Gural e Tufnde Jaaɓe ummiima Muritani. Ina waɗi heen nawraaɓe forso, ina waɗi heen dogɓe. Jiknaaɓe maa, kaaw maa Kellel, Maamuudu Jallo, Bowa, Sammba Dagga, Ceerno Maamuudu Alfaa, ina njeyaa e riiwaaɓe ɓee, kam e Tufnde Jaaɓenaaɓe e Weendunaaɓe, koreeji maa keddiiɗi ɗii noon, koreeji maa Eeleega e Gural, ndog. A min nguuri e caɗeele teeŋtuɗe. (…)
Miin e jiknaaɓe maa kala e min ñaago maa hoto ar gaay e guurte mawɗe hee, hoto ko heɓtii min, minen fof koo, heɓtaade ma. Miin noon, nde laamu wul Taaya fuɗɗii raddo ɓaleeɓe ndee, ngonnoo-mi ko e guurti. Koreeji maa e koreeji am paanaama, hanki, to Njum, capanɗe joy kiloomeeteer hirnaange Demet. Laamu Senegaal e HCR ina mbaɗa kala ko mbaawi ngam moƴƴinde ngonka amen. »
Defte ɗiɗi ɗee kollitanoo ko to «Institut français de Mauritanie» ɗoo e Nuwaasoot,
fuutamedia.com
pulaar.org
hamada
Wallifiiɓe
- Mauritanie : 20 ans de prison pour un ancien haut responsable d’Al-Qaïda
- Une sénégalaise de 25 ans retrouvée morte dans son appartement
- : l’ancien Président Ely Ould Mohamed Vall accuse le régime de tripatouille de la constitution pour rester au pouvoir le plus long temps possible.
- La Loupe du Rénovateur :Aziz ou la démocratie sans partage
- ماكي صال يخرج عن صمته ويتهم الرئيس الغامبي بالغوغائية
- [...]


text:
Deentinol Departamaa-detaa Amerik paatungol e ñawu Ebola njolngu nguu
pulaar.org | Ngam wallude yimɓe gollotooɓe e ammbasaduuji men ɗii ɓeydaade faamde no moƴƴi wiris Ebola oo, en njokkondirii e fannuyankooɓe men wonɓe e Departamaa Detaa, halfinaaɓe ko faati e cellal. Ɓe mballi en lelnude doggol peeje ɗe min kollitta on e nder haala newiika.
Haralleeɓe men cellal ɓee ina teeŋtini himme gonɗo e ɗooftagol ɗee jamirooje ɗe Nokku Rewindo Raɓo-raaɓooji mo Fedde Adunankoore Cellal (OMS) lelni.
· Bilwile ñaamooje ɓiɓɓe leɗɗe ina tuumaa wonde cabbuli wiris Ebola oo ;
· Ina hiisa ko kadi ko bilwile ñaamooje ɓiɗɓe leɗɗe ndaaɓi bilwile e baaɗi, ɗiin ne ndaaɓi yimɓe ñawu Ebola nguu ;
· Ko bilwile e baaɗi kam e teewu ladde ndaaɓaangu, ngu defraaka no moƴƴi walla ngu ɓenndaani, ngadda e yimɓe wiris Ebola oo ;
· Daaɓondiral hakkunde neɗɗo e neɗɗo noon, ardata ko nde celluɗo memondiri e neɗɗo piɗaaɗo ñawu nguu, ñawɗo no feewi, walla kadi rewrude e ɓulam[1] ɓalli yimɓe ñawɓe Ebolaa oo.
· Daaɓondirgol neɗɗo e neɗɗo ngal ɓuri heewde waɗde tan ko hakkunde rennduɓe galle wonduɓe e neɗɗo mo wiris oo fiɗi, walla safrooɓe halfinaaɓe rokkude ñawɓe ɓee safaara.
· Saabunnde e worde sawel e naange walla liirgol comci e naange ina njaawri wiris oo. Masiŋ guppoowo ina wara wiris gonɗo e comci, garduɗo e ɓulam ɓalli ñawɓe ɓee.
· Neɗɗo na waawi soomde wiris oo fotde balɗe 2 haa balɗe 21 (hakindo ngoo ko balɗe 5 haa 8), hade mum feeñninde ñawu nguu e rafeede cellal. Yimɓe fiɗaaɓe ɓee mbaɗtata raaɓde tan ko nde ñawu nguu feeñi e mum en haa waawni.
· Wiris fuɗɗotoo tookeede tan ko nde ñawu nguu feeñi. Fuɗɗortoo noon ko e ƴiiƴam, caggal ɗuum e ɓule ɓalndu ko wayi no tuure e kaaye e goppe, kosam enndu e kañtudi e warñeende.
· Neɗɗo ñawɗo wirus Ebola oo, raaɓataa yimɓe yimɓe satiiɓe ɗum ɓee.
· Sabu ɗum, won ko seedtaa ko heewi e paawngal Ebola, haa teeŋti noon to wuro wiyeteengo Kikwit to Rippoobilik Konngo Demokaraatik. Toon, aadaaji ganni ina kaɗi sukaaɓe memde ñawɓe. Teskaama toon sukaaɓe wuurdunooɓe e suudu wooturu e jibnaaɓe mumen ɓe paawngal Ebola wari, ndaɗi e ñawu nguu, tawi wiris oo meeɗaani yettaade ɗum en.
· Ndeke, memde kaalis, walla soodde ñamri ngaadoraandi ñalnde kala, walla lummbaade pisin ngaddataa e maa ñawu Ebola.
· Alaa hujja woodi to bannge cellal fagnoowo jowgol diwngo laaɗe diwooje hakkunde leyɗeele, walla guddugol keeri hakkunde leyɗe, walla gustugol yah-ngartaa e ɗanle yimɓe, walla ndeen guddugol ammbasaaduuji, e antampirisaaji e ekkolaaji.
· So a ɗooftiima aadaaji moƴƴi, ko wayi no teddinde sahaa kala sooɗoraade juuɗe maa saabunnde, a hisat e ñawu nguu ɗoon ɗo a memondiraani e neɗɗo ñawɗo ñawu nguu.
Oɗon ñaagaa nde caraton ɗii ɗoo kabaruuji e nder sehilaaɓe mon e ɓesnguuji mon. Oɗon ñaagaa no feewi nde mbaasaton ownirde beeli yimɓe haalaluuji keewɗi e nder jaaynirɗe.
On njaaraama!


text:
Tanaaji simme ɓurii ɗoon !
Simme moƴƴaani ! Yimɓe ina nganndi ɗuum. Kono yimɓe cikkatnoo simme ɓuri bonde tan ko e jofe. Iwee heen ! Alaa tergal ɓalndu aadee daɗngal e bone simme. Ɗum woni ko ciimtol golle annduɓe caakti to Amerik.
Waɗii duuɓi 50 ko ciimtol maɓɓe goɗngol hollitnoo jokkondiral gonngal hakkunde simme e nguɗu jofe. Ko ngoolɗoon ciimtol woni gadanol caaktungol tanaaji simme.
Ñalawma hannde oo ina anndaa wonde tanaaji jawwingol walla poofgol cuurki simme, haaɗaani tan e jofe. Posone biyeeteeɗo nikotiin gonɗo e simme oo, alaa tergal ɓalndu ngal woppi, yimɓe fof e reentaade e ƴettude kuule paddorɗe.
Tuggi ndeen faade hannde, simme warii ko ɓuri miliyoŋ neɗɗo to Amerik. Ciimtol ngol hollii wonde “simme ina wallita jabet, nguɗu heeñere, bontugol nguɗu wonande wondunooɓe heen, ɗoyru, ngoraagu, bonnugol terɗe tigguuji, deedi goorɗi, muus jokkorɗe, ɓuuto terɗe ɓalndu e leefɗingol paddorɗe ɓalndu.”
hamada
Wallifiiɓe
- Mauritanie : 20 ans de prison pour un ancien haut responsable d’Al-Qaïda
- Une sénégalaise de 25 ans retrouvée morte dans son appartement
- : l’ancien Président Ely Ould Mohamed Vall accuse le régime de tripatouille de la constitution pour rester au pouvoir le plus long temps possible.
- La Loupe du Rénovateur :Aziz ou la démocratie sans partage
- ماكي صال يخرج عن صمته ويتهم الرئيس الغامبي بالغوغائية
- [...]


text:
Seppo artiraaɓe, Sammba Abdul Bah ina jangtoo kasoo mum
Sammba Abdul Bah jeyaa ko e yimɓe tato nannganooɓe caggal nde polis werlii e seppo mooliiɓe e arnooɓe jaɓɓaade ɗum en gerenaatuuji ɗo karafuur Madrid ɗoo. Kanko e hoore makko ko o gartiraaɗo e wuro Gurel Falli, sara Kankoosa. Kanko ardii Jokkorde sanɗaaji e almudɓe artiraaɓe (CEER : Coordination des Elèves et Etudiants Rapatriés) waɗnde ko ina wona 40 tergal.
Ina jeyaa e ko o Polis yooɓtorii mo, « wallitde seerndude arnooɓe jaɓɓaade e artiraaɓe ɓee. « Caggal nde cuurki gerenaaduuji ɗii fuɗɗii ustaade, miin e woɗɓe min mballitii dewñinde mawɓe e rewɓe e sukaaɓe seppatnooɓe ɓee, ngam yaltinde ɗum en mbeefeegu yimɓe ɓee, hoto ɓe majjondirde ».
Yoga e maɓɓe nganndaa wuro ngoo. Min ndentini ɓe ɗo gootel, hedde kanndaa diwooje too. Ɗoon polis ari wiyi yo min ummo ɗoon, hade maɓɓe werlaade gerenaaduuji e dow nayeejo gooto ina wiyee Usmaan Juulde Jah, gonnooɗo e juulde futuro.
Nde tawnoo miɗo anndi njuulndam mawɗo oo, miɗo yenananoo hay huunde e aduna addantaa mo dartinde njuulu makko, ɗum waɗi min etii ɓilaade hakkunde makko e gerenaaduuji toɓratnooɗi banngeeji fof hoto njande e makko. Nde njiy-mi ndee jaasre, ngon-mi e inndude Alla, ngullu-mi « Allaahu Akbar ! ».
Gooto e sanndarmeeɓe ɓee wiyi yo mi deƴƴu, calii-mi. Goɗɗo jaggi peɗeeli am, haaƴi haa muusi, hade maɓɓe haaƴde juuɗe am caggal keeci, e jolnude mi e oto, miin e woɗɓe ɓee, ɓe piyi min matrakuuji, ɓe ittu kufne am (kap) ɗo hujja jowitiiɗo kaayitaaji etaa siwil wonande artiraaɓe winndanoo. Min kippaa nder oto hee ; gooto e sanndarmeeɓe ɓee dardorii paɗe mum rangers e dow keeci am.
Takke fenaande ...
« Caggal nde njuppi kartaabal am baɗnongal kaayitaaji elewaaji am kam e doggol defte tawi winndi ɗum en ko Muritaninaaɓe, ina heen innde deftere Teen Yuusuf Gey wiyeteende “Les exilés de Goumel”, ɓe taaki mi kadi jannginde elewaaji ɗii waɗde bonannde ; kamɓe sanndarmeeɓe ɓee ɓe naamndii kam hol ko jotondiral njogodii-mi e Sammba Caam hooreejo FLAM e Haamiidu Baaba Kan, hooreejo MPR kam e Njaay gardiiɗo Fedde artiraaɓe (UNRMS), mbele kadi ummii-mi ko Ɓoggee walla ko ɗoo e Nuwaasoot ngonnoo-mi. »
Koynugol. Hooreejo CEER jokki « caggal naamne ɗee, ɓe mbiyi min, miin e Usmaan Bah, yo min ɓoorto, hade maɓɓe uddude min e nder cuurel paaɗngel ngel alaa leeso, alaa matelaa. Ɓe calii hay woppude min waɗoyde soklaaji amen. Noon min ngoori balɗe ɗiɗi. Nde ɓe ɗaccitta min, ɓe mbiya ko Alla e mawɗo biyeteeɗo Usmaan Juulde oo »...
Ƴoogirde DL, Le Calame
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


text:
Feloore mawnde no fewti Cernooɓe goo hannde...
Feloore mawnde no fewti Cernooɓe goo hannde
Yeetin neɗɗo jom hakkil e needi
Maa jom ganndal e faamu
Yeetin neɗɗo jom ndimu e diina
Maa jom pinal e iwdi
Ko honno on ɓornorta dolloke diina
Yaha mbatoo doole tooñe !! ?
O jannga deftere Alla toŋunde tooñe
Kammbani naafiqiiɓe wallooɓe bewɓe [1]
O fonta nden o fewta Seniiɗo Bajjo
O fattoo Ɓurnaaɗo tageefo moƴƴo
Yo O semmbin meccinorɓe tooñe
Hunƴuɓe hibbooɓe ƴiiƴe lo’uɓe
Yo O ɓeydan ɓen kisal e doole
Yo O tabintin ɓen e laamu bonngu!!!
Yi’ugol ɓen Cernooɓe loore
Giƴooɓe lo’uɓe walla tooñe
Wattuɓe diina mun dolokii loore.
Hiɓe wakkitoo ngii walla meere
Ɗun naadii lan e jiɓaare ɓernde.
Tentinii ñannde yi’unoo-mi
Goɗɗo e mokobaaɓe leydi
No ƴetti mikoroo no yewta
No jannga aayeeje welna
O firi ɗen o fewni
O manti keefeero ngeddo
O nanndini e Annabaajo moƴƴo
O aybini naafiqiijo mayɗo
O nanndini e Fir’awna ngeddo !! [2]
Ndaaru tun puyɓe ɓahorɓe diina
No jinnda wowla fewna
No wuufi innde ALLA mawnde
No jannga daaluyeeji makko
Firira ɗi beleeɗe maɓɓe
Sabu faale hiraande welnde
Maa lollude innde yaasi.
Si a ɗaɓɓu a yi’ataa e maɓɓe
Batte ruuɗaare ɓernde
Wanaa fii yurmeende lo’uɓe
Kala jom hakkil e faamu
Si jenti yewtereeji maɓɓe
O eɓɓindiri e kuuɗe maɓɓe
O ŋalɗay e finnde maɓɓe.
Naa fii non si o janngan hoore makko
Yoga e daaluyeeji joomi makko
O taskii o luggini miijo makko.
Hiɓe kammbana tooñaaɓe lorraa
Wi’a ɓe: « laamu ngun ko Alla senndi
Yedduɗoɓe woo ko Alla yeddi ».
Ndaaru tun yewtereeji puyɗi
E kunnduɗe wi’eteeɓe cerno
Kammbanooɓe tooñaaɓe ɓittaa
Hulɓinira ɓe lette joomaa janngo
Faamina ɓe Alla ko tooñooɓe wonndi.
Fii tun wata ɓe darto tooñe
Yo ɓe jebbilo tun ɓe ɓittee
Yo ɓe ekkito muñal e loore
Ɓe wuura ngurndan hoyre !!! [3]
Hiɓe wewlinira tooñooɓe bewɓe
Hinnayee jooma ɓurɗo hewde
Hiɓe tafa fillayeeji fewna
Takkindira e hadisaaji lo’uɗi
Hiɓe jannga ɗin sooɗa kolli
Tijjitoo lamɓe, moosa ɗeppe
Jokkina haalaaji welɗi
Ɗaɓɓa yarluyee yimɓe bewɓe.
Yeetin noddirooɓe nii ɓen e diina
Si wanaa kamɓe raɗii e makka
Kala meccinorɓe miccaaku hannde ?
Nanugol ɗii konnguɗi puyɗi
E nder kutubaaji hewɗi
E nder juulirɗe leydi
Ka jeyaa-mi hannde
Hewtinii lan e annde mawnde
Ukkiilan e jiɓaare ɓernde
Hollii lan e hoore soobee
KARL MARX ɗuuɗaa feloore hannde,
Wi’ugol makko “diina ko doroogu yimɓe”
Min mi wi’ay: « diina ko dolloke loore
Maa loonde lurre ka ɗayɓe ƴooga lorra. »
Si ka acciraama cernooɓe puyɓe
Weltinooɓe lamɓe bewɓe
Tooñooɓe lo’uɓe bayɓe
Warooɓe sukaaɓe ɗayɓe.-
Nde bewɓe no warira kure e baasal
Puyɓe no warira majjere e ɗayni.
Taariika on hollii en ka binndi
Kala ndunndarankeejo bewɗo
Hunƴuɗo rufoowo ƴiiƴe
O heɓay puyɗo ɓahorɗo diina
Ko sar’ina ɗoftagol mo
Harmina dartagol mo.
Haa o saaka seytanaaku makko
O huuɓina hunƴeendi makko
E hoore lo’inaaɓe leydi makko.
Neɗɗo golliroowo hakkil e miijo
Gomɗinɗo ALLA SENIIƊO BAJJO
Hara ko walloowo ndimu e Diina
Si o dukii sifa ɓee e binndi makko
O martinii ɓe e fewjoore leydi makko
Fii lo’inaaɓe mayri yo hettu doole mun
Sukaaɓe mayri ɓantoo yaara yeeso
Wata mo lintu on e haɓooɓe Diina
Maa yaynooɓe yimɓe makka.
VOLTAIRE ko sifa ɓee o yiiri diina
Ko ɗun addi yo o wi’u e nder binndi makko :
« jokkataaɓe’e si wanaa neɗɗo ɗayɗo
Maa njofoojo uytiiɗo hakkil ».
Tolstoy
Ko sabu salanagol sonna makko
Ukkunoo mo e nder ɓoggi maɓɓe
O nanngii haa ka daande
Ɓe pooɗi mo ɓe ɓanni moggo maɓɓe
Ɓe gollitiri mo fii haajuuji maɓɓe
O ƴetti kala ko wonnoo e juuɗe makko
O jonni noddirooɓe nii ka diina
O tummbindiri juuɗe makko
O iwtiri ɓaawo maɓɓe
E jentagol yewtereeji fewɗi
Hommbirteeɗi jaarooje welɗe
Haa nde feeñannoo mo haqiiqa maɓɓe
O ŋalɗi o yiltii ɓaawo maɓɓe
O felliti jannganngol hoore makko
Daaluyeeji joomi makko.
O arti, o tawti sonna makko
O wi’i: « Coociiru ndun ko jannoowo fenoowo.
Mi seedorii ɗe’e gite an hannde
ndureeɓe mayru no yamira huuwa
ko deftere mayru toŋi tentini »
O wi’i: « Coociiru ndun suuɗii goonga on
e gite yimɓe ɓen, arma ndu yana ».
O tippitaali e nder rewirdu, haa o maayi.
Kono ɗun haɗaali o rewa joomi makko
O wona kurkaadu yimbe jamaanu makko.
O qirino e binndi makko, o wi’i :
« Sari’a Muhammadu on ; sabu nanondirgol makko e hakkille neɗɗanke on, aray ka o huuɓa aduna on ».
Ndaaru tun leydi ka jeyaa-mi hannde
Ka sukaaɓe yimooɓe yinñoo
E woɓɓe amooɓe talloo
Wowli goonga ɓuri julnooɓe waajoo.
Mo yeddi ɗun, ta o mono tun o takkoo
Yo o jento tun waajuuji ɓee o taskoo
O heɗoo galli ɓeya kadi o miijitoo.
[1] Jooma daali O senike : « Wota on ooño faade e ɓen tooñuɓe haa nde yiite ngen meemata on » Huudi/ aaya 113
[2] Ndaaraynooɓe ɓen tele Gine on fewndo laamu Muusaa Dadis Kamaraa, ɓen no anndi ko hombo waɗi ɗun.
[3] Heewii nde jentotooɗo waajotooɓe goo, ko o nanata hiɓe wi’a : kala yaltuɗo ka laawol fii lanndagol laamungun haqqee makko on, si ɓe warii mo, ko yiite o naatoyta ko fii haray o warti. Hara ɓen waajotooɓe ɓe suusataa wowlannde laamiiɓe ɓen, mo warii goɗɗo fii himo lanndii haqqee makko, warɗo mo on naatay yiite. Yeeto lan ko e diina honka ɓe woni noddude jamaa on ?
FUUTAMEDIA.COM
http://boowoymisiide.blogspot.com/
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


text:
“Fedde saanga Moli Baaraaji” e hiirde pinal Suwoyraat
Hanki pinal men janngetenoo, huutertenoo, fammintenoo ko e nder dingere. Dingire Fuuta hanki laatinooɗe duɗe Pulaar, pinndinooje, nehooje, ɓamtooje leñol. Sabu dingiral e nder reedu Fuuta darinoo ko darnde duɗal jaaɓi-haaɗtirde darii e nder renndo hannde ngoo. Dingiral ko nokku janngirɗo, nehirɗo, pidinirɗo, paamnirɗo, nokku joljole coomɗe jeewte, duƴƴe, cifti e daari, njimri kam e ngamri.
Dingire men hannde e nder reedu Fuuta hay sinno pusaani cerwii, sabu ɗanle keewii, etee yoga e sukaaɓe men hannde njibintee ko e nder teeru. Nde tawnoo suka heewi joldude ko e yonta mo wuurdi, hannde e nder teeru pinal men ɗaayii. Etee eɗen nganndi Pinal ko jelogal renndo maa leñol, ko pinal seerndata leƴƴi jiiduɗi guri, Ko pinal woni faaro leñol, woni fittaandu leñol.
Pinal noddi ko neɗɗaagu (neɗɗaagal ). Ganndo gooto ina wiyee “Lamartin” wiyi : “neɗɗo sahaa e sahaa fof ina tagtee, ina wonta goɗɗum.” Ganndo goɗɗo wiyi : “ko waawi heen wonnde fof, so yiɗii sahaa e sahaa fof o tagtee, o wonta goɗɗum, faayiida e leñol ɗo o woni ɗoo, ko ɗoon ƴeewatee.” Hol oon faayiida ? KO PINAL. Pinal leñol ngol ɗo tolnii fof, ko ɗoon o tolnotoo.
Eɗen mbaawi siforaade pinal denndaangal won ɗiin aadaaji e donaaɗi won ngool leñol, ngol ɓiɗɓe mum poti heeroraade e huɓindaade e nder nehdi e hakilantaagal, ngam wostondirde e ɓe wuurdi e sato mum, tawa njaɓɓaani e neɗɗaagal e goowaaɗi woɗɓe ɓee. (ɗuum noddi ko nehdi e nder renndo).
Fedde Sannga Moli Baaraaji (kasga rewo e worgo) sannga Buubu e Deneyba, sannga Alasan Salmmba, wuro alaa innde. Deneyba Eli Jam faalaaka Raasin, Buubu oo ko Buubu Demmee Lamin Sawa Aawdi, e gardagol AL HAAJI ALASAN DAAWUUDA JEŊ, e koolaaɗo kuuɓal mum hono ABUU IBRAAHIIMA LIH, paamii ɗuum nde kalfini kalfinaaɗo pinal hono DAAWUUDA GEY (DAAWUUDA SAGO) nde yuɓɓinanta fuutankooɓe ɓee HIIRDE PINAL.
Ndeen hiirde daɗɗa ñalnde 10 seeɗto 2014 to boowal leegal EBG. E nder nguun jammaagu ko bawɗi e buubaaji, gulaali e kuljinaali, duƴƴe amooɓe kam e kelle boombi, ñaantule seemedɓe, jaɓɓe sagataaɓe e cinke boombi, sellii laaɓii kala ɗo yimɓe ndenndi, ɗo nganndondiri, pinal feeñat ɗoon. Fuutankooɓe mbeltiima sanne sabu mawɓe ciftorii hanki e nder reedu Fuuta, sukaaɓe kumpitiima pinal hanki e nder dingiral fulɓe. En njiyii e nder ndee hiirde ñaantule paarnorɗe hanki, jubbi cewɗi ɗi pecci laaɓtuɗi, wutteeji rommbal daneeji, wuutteeji baayo, wutteeji faata, cuub, gude cañaaɗe waawa feŋoo, paɗe mukke oole daala buya, cakkaaji tenngu, kam e jawe tunte.
Tesko-ɗen tan daranaade leñol mum, nafta ɗum, ko teeŋtinde pinal mum. Pinal ngal ina yooɓii huunde fof, sabu ko pinal wuurnata ɗemngal, etee ko ɗemngal woni leñol. So ɗemngal nuskii, leñol nuskat, so ɗemngal wuurii, leñol wuurat, so ɗemngal maayii, leñol maayat.
En njettii Sannga Moli Baaraaji (Kasga Rewo e Worgo) en mantii ardiiɓe fedde pinal ngal, en njaarii fuutankooɓe nootitiiɓe e hiirde ndee. Eɗen ñaagoo pelle pine ɗee nde ñemmbata Fedde KASGA Rewo e Worgo, njuɓɓina kiirɗeeli pinal, mbele sukaaɓe men ɓe ndañaani hawrude e dingire men ina teskoo, ndaroo ngam wuurtinde ngal pinal paayodinngal.
Eɗen ñaagoo jinnaaɓe nde cuusnata sukaaɓe ɓee mbele ina naata e ɗee pelle paayodinɗe, ɓe janngina sukaaɓe ɓee, sabu ko jaŋde woni yumma ganndal. Nehen sukaaɓe ɓee nehdi fulɓe fuutankooɓe, mbele kala ɗo ɓe mbaawi wonnde e ɗo ɓe mbaawi yahde, aɓe njogoo fakku fuutankooɓe e coñce mum en.
Ko ɗuum woni faayiida men, woni faaro men.
On njaaraama sanne.
Haamiidu bah, kalfinaaɗo jaŋde catal suwoyraat FƁPM.
fuutamedia.com
pulaar.org


text:
(( pape diop )) MURITANNI HOKKO HAPPI GURRE SENEGAL NAƁE
FUUTAMEDIA.COM
PAPE DIOP KO GARRDINOƊO SUUDU SARƊYEJJI LEYDI SENEGLA GARRDIƊO ƊIƊAL LANDAJJI
BOKK GISS GISS E NJILLU MAKKO TO DIWANN SAIN LOUS O JODIMMA E PELLE AWOƁE
ƁE NGOYYTIMMA RENOƁE KERRI MURITANI TO BANNGE MAJJE INNA TAMPINIƁE
GARRDIƊO BOOK GISS GISS WYI LEPTTI AWOƁE SENEGAL KO LYOPOL SEDAR SENGHOR
SABBU KO KANNKO JAƁƁI DIRRTINDE KEROLL YO FAA REWWO MAYYOO SENEGAL
GORRE NANNI HANNDE E MURITANNI KO E SENEGAL NJEYANNO KO WAYYNO
WURRO NJAGGU E KERR MASSAR ƊE GURRE HANNDE NGONNI KO E NJIMANDE MURITANNI SABBU KO SANGHOR ROKKI MURITANNI ƊEEO GURRE
YO LAMMU SENEGALL ÑAGGO HEPPTUDE GUREMUMM GONNƊE E NDER wurrgo MURITANNI HANNDE
FUUTAMEDIA.COM
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]
forum
- (( pape diop )) MURITANNI HOKKO HAPPI GURRE SENEGAL NAƁE23 desambar 2014
Won ko ene wela kaalɗo,welataa keɗiiɗo,so tawii Pappa Joop ene yiɗi Senegaal,won ko foti wonde ngoƴa makko ko wonaa,kaa ɗoo haala,taƴoowa enɗam,pusoowa Leƴƴi...hannde Senegaal ko Lesdi ndimɗunde e hoore mum,no Moritani e no Leyɗe winndre ɗee kala,hannde noon won ko foti wonde golle e kuccam dawriyanke,ko wonah miijaade naatnide dillere,yerɓinoore leydi,taƴa enɗam...so miin wonnoo mo ma mi huccan,no jam artiri Kaasa maasa,mbele ngenndi Senegaal ene deeƴa ɓamtoo,sabu jam ɓuri Hammai.


text:
Ñalɗi Garlol Ñalɗi Garlol Garlol, gural Muktaar...
Ñalɗi Garlol
Ñalɗi Garlol
Garlol, gural Muktaar Mammadu Muktaar Ndonngo, diiri Ceerno Abdarahmaani Jallo, jatti Aarabel e Ibaa Sih yuɓɓinii ñalɗi pattamlami tuggude e ñalnde 13 haa ñalnde 15 lewru juko (ut) hitaande 2013. Yuɓɓini ñalɗi ɗii ko Fedde noddirteende Ɓulno e Tabito Sukaaɓe Garlol (CRIJG e ɗemngal farayse) e gardagol Jaaltaaɓe Abuu Jeey e dow tiitoonde Cukaagu e Golle.
Ko ñalnde 13 ndee golle ɗee puɗɗii.
Ɗe puɗɗorii ko quraana tedduɗo oo e ɗemngal Aadama Abuu Sih. Rewi heen ko konngol joom-wuro Garlol Muktaar Mammadu Muktaar ngam bismaade hoɗɓe arɓe ɓee. Jaaltaaɓe Abuu Jeey, hooreejo fedde ndee, siftini ko wonnoo paandaale nde fedde ndee soseteenoo ndee, ko nde dañi gollaade e tuugnorgal mayre wonande e ko fayi arde. O sakkitorii ko waɗde eeraango feewde e denndaangal ɓesngu Garlol, gila e wonɓe ɗoon e wuro ngoo haa e yaltuɓe ngo, nde gooto fof addata ballal mum e ɓamtaare walla e mahdi wuro ngoo.
Ko ɗoon seppo ganni ƴetti. Yimɓe nani njimri ɓooyndi haa miijooji won e mawɓe nduri, ceedii comci gaaɓɗi e cuɗaari pattamlamri, moori gila mees e yoos njiytaaka e gude cañaaɗe, kuutorɗe mawɓe adinooɓe, ndefuuji hanki, nde waañ wiyetenoo kaatane, kuddu lomtaaki kuundal walla holfo. Geɗel heen fof kollirangel, Muusaa Gaajo, keedɗo e kumpital e ɗowgol ñalɗi ɗii, heɓɓoo, sinka ngel, jarfa ngel haa ngel deeƴa e hakkillaaji walla rokka ngel karallo ɓurɗo faamde, faamna jamaanu nguu. Golle subaka ɗee ndartodii ko e daande tiisubaar.
Yamiri puɗɗagol golle ñalɗi ɗii ko cukko Haakem falnde Mbaañ ena wiyee Ahmed wul Mohammed Ƴuuye e tawtoreede kumaandaŋ birgaal Iwikku wul Mohammed, mawɗo gardeeɓe Hamadaa wul Baraahiim, koolaaɗo haakem ena wiyee Aali Kulibali, senaat diiwaan oo hono Muusaa Haaruuna Sih lollirɗo Aarabel, jonaaɗo komin Ñaabina-Garlol Aadama Sayge Soh e Muktaar Mammadu Muktaar Ndonngo, joom-wuro Garlol.
Kikiiɗe, ñalnde 13 ndee ko yeewtere Abdullaay Haaruuna Sih lollirɗo Ibaa Sih. Tiitoonde ndee ko mbaydiiji jaŋde e nder Muritani. O ɓami ko tuggude e hitaande 1959 haa yettii e ooɗoo sahaa mo ngon-ɗen. O sifii baylitte baɗnooɗe gila ndeen, gila e paandaale ɗee haa e pergitte kawranooɗe heen. O duuɗaani nguurndam duɗe ɗemɗe ngenndiije, gila e hitaande 1979 haa e hitaande 1999, nde ɗe nguddaa ndee. O sakkitorii ko waɗde eeraango feewde e Fedde jannginooɓe Garlol e gardagol Yero Abdi Lih nde ɓeydata tiiɗnaare caggal nde o manti darnde fedde mayre. Ko hono oon wasiya kadi, o huccitini feewde jamaanu ngarnoongu nguu, nde tiiɗnotoo e jannginde ɓesngu mum so wonaa ɗuum aljanna aduna oo daɗat ngu, mo laakara oo ne kay humpat ngu
Caggal kiraaɗe, yimɓe ngarti e dingiral kewuuji ñalɗi. Daɗɗaa, wonande jamma oo ko yeewtere faytunde e cellal, nde toɓɓe ɗiɗi: ndogu reedu e jontinooje. Yeewtere yahri ko gorle walla doge, njuɓɓidini nde ko fanniyankooɓe nayo:
Abdullaay Usmaan Soh
Muusaa Mammadu Lih
Abuu Bakri Bakayoko
Kadijettu Muusaa lollirɗo Mami Sih
Yeewtere ndee dañii fartaŋŋeeji ɗiɗi laaɓtuɗi, so arde e sahaa mum e halfineede humpitiiɓe. Caggal mayre, jamaanu nguu addanaa ko tinndinoore raɓɓere, faytunde e nafoore jaŋde. Tabitini nde ko goomu pinal Garlol e gardagol Haamiidu Muusaa Sih. Ko Gelongal Fuuta uddi golle jamma ɗee, uddiri yeewtere” darnde suka e nder renndo”.
Ñalnde 14 ndee, golle ñalɗi ɗii puɗɗorii ko daɗndu dogdu ñar-ñar, gila e teheende safalɓe ena wiyee Miftaa Elƴayri to daande godoroŋ hakkunde Kayhayɗi e Ɓoggee haa wuro Garlol. Daawal ngal ko km5 kadi dogdu nduu ena wondi e njeenaari. Towni ko ɓeeɗoo sukaaɓe tato:
1- Ceerno Aamadu Soh lollirɗo Maykel: rokki mo njeenaari makko ko biyeteeɗo Aadama Sayge Soh, garanɗo meeri Ñaabina-Garlol.
2- Haaruuna Sal: rokki mo njeenaari makko ko biyeteeɗo Jeynaba Sal, hooreejo koppe rewɓe
3- Abuu Saydu Ndonngo: Huley Abuu Aan, cukko hooreejo sukaaɓe Garlol
Caggal dogdu nduu ko ƴaro rewi heen, ƴaro agaaɓe baali, joomiraaɓe kartaaji e kaalaaji, marañaaji e caayaale mawɗe. Ko ɓe ɗiɗo: Mammadu Baylaa Jeey e Aadama Bari. Sukaaɓe heewɓe, haa teeŋti e jibinanooɓe heen caggal leydi walla ɓe keewaano artude e Fuuta, ko ɗoon puɗɗii yiyde ƴaro. Ko ɗoon golle beetawe ɗee kaaɗi. Kikiiɗe, ko yeewtere nde Gelongal Fuuta waɗnoo ñalnde 13 ndee ɓamtaa e ɗaɓɓitere wuro ngoo. Nde lomtinaa ko coftal ɓalli(fuku koyɗe). Jamma oo ko jalluɗi ceeɓndam hakkunde sukaaɓe wuro ngoo. Ñalnde 15 ndee dawraa ko lorgol leɗɗe e nder nokkuuji maantiniiɗi wuro ngoo. Kikiiɗe ko dokkirgol seedanteeje feewde e ɓe golle mumen ɓurnoo maantinaade e nder geɗe wuro ngoo. Jamma oo ko hiirde jabbaaji( rappeurs). Ko ɗoo ñalɗi ɗii kaaɗi e dow jam e kisal.
Ñalnde 16 ndee ko ñalawma mo wuro Garlol ngoo suɓii ngam yeewtidde e Gelongal Fuuta lollirɗo Njaay Saydu Aamadu, tuggude e puɗal naange haa pecce jamma.
Ñalɗi Garlol mbaɗii faayiida, ndewii laawol. Ganndal e ganndondiral ndañaama heen. Gure keewɗe nootitiima e dillere ndee gila e Jaarangel, Cooji Ngulli, Abdalla, Baabaaɓe, Cilaa, Mbotto, Sorimalee, Liiliya, Mbaañ, Waasetaake, Cikkitte, Jammel Siree, Pete haa e Lobbudu Ibraahiima Lih sara Daarel Barka to diiwaan Tooro. Haaliyankooɓe mawɓe wayɓe no Kaaliidu Buubu Manngaan e Mammadu Muusaa Bah, ɓe rajo Pete, ko e ɓeyduɓe faayiidaaji ñalɗi ɗii njeyaa. Yimooɓe mawɓe wayɓe no Kajjaa Baylel Mboh e Aysata Mayram Jah e wondiiɓe mumen njirwinii ñalɗi ɗii to bannge njimri ganni haa mbaamni gonɗi huunde e yontaaji ɓennuɗi.
E tonngol, mbiyen Fedde sukaaɓe ndee tiiɗniima, nde jaaraama no feewi. So tawii wonnoo fotde kala guurɗo, teeŋti e suka, ko daranaade e dadanaade ɓamtude nokku mum e leñol mum ngam waasde yooltaade e nder sahaa mum, sukaaɓe Garlol ngoni ko e laawol feewde e jaloore mawnde sabu ɓe nguurtinii wuro Garlol ngoo e saraaji mum, ɓe nguurtinorii kadi pinal fulɓe. Yo Geno yoɓ ɓe moƴƴere.
Gelongal Fuuta lollirɗo,
Njaay Saydu Aamadu
fuutamedia.com
pulaar.org
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
KONSEYYEEJI MEERIIJI NUWAASOT Konseyyeeji...
KONSEYYEEJI MEERIIJI NUWAASOT
Konseyyeeji meeriiji nuwaasot ko nih sifori :
Lannda UPR jogi ko 18 konseyye
Lannda TAWASOUL jogi ko 10 konseyye
Lannda APP jogi ko 5 konseyye
Lannda AJD / MR jogi ko 4 konseyye
Ko hono nih ɗum feccori hakkunde lanndaaji ɗi :
Meeri senkiyeem Lannda AJD / MR jogi ko 4 konseyye e Lannda UPR jogi ko 2 konseyye
Meeri Arafaat Lannda TAWASOUL jogi ko 3 konseyye e Lannda UPR jogi ko 2 konseyye
Meeri siziyeem Lannda APP jogi ko 3 konseyye e Lannda UPR jogi ko 2 konseyye
Meeri Peeka Lannda UPR jogi ko 3 konseyye e Lannda APP jogi ko 1 konseyye
Meeri Tujuniin Lannda UPR jogi ko 3 konseyye e lannda TAWASOUL ko 1 Konseyyee
Meeri Darnayim Lannda TAWASOUL jogi ko 3 konseyye e lannda APP ko 1 Konseyyee
Meeri tevrag zeyna UPR ko konseyyeeji 2 e lannda TAWASOUL ko konseyye Gooto
Meeri Teyarit UPR ko konseyyeeji 2 e lannda TAWASOUL ko konseyye Gooto
Meeri liksar UPR ko konseyyeeji 2 e lannda TAWASOUL ko konseyye Gooto
Fuutamedia.com
Mohamed Habiboullah DIALLO
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
FUUTA-TOORO Fedde fulɓe Farayse waylii yiilirde!
So tawii Ciloñ soowirte ko salndu Fuuta ndeen ndey so salndu yanii Fuuta lappoo kono ɗuum jogoraani laataade tawde kay sagataaɓe yarlitiɓe ƴellitde wuro ngoo ina nguuri.
Fedde Ciloñ Farayse sosaa ko e hitaande 1968 ndeen ko booñ tan wonnoo etee ko terɗe 7 ngonnoo heen. Fuɗɗi ɗum ko wayi hono Moodi Haawa, Aali Jah Mammadu Ummul ekn.....Hannde fedde ndee ina yahra e ko ina abboo e teemedde ɓiɓɓe wuro ngoo .Kono ko e hitaande 1984 oon boony waɗtaa fedde heɓtinaande e laamu Farayse e gardagol Sammba Buuɗi. Kono o ɓooyaani heen biyeteeɗo Dawaa Mbooc heɓti, woni heen duuɓi 10. Almaami Bookum heɓi, wonii heen duuɓi 3. Mammadu sammba sal e Abdullaay Ngoom cakkitii hade mooɓondiral maɓɓe nyalnde 16 Colte 2008, teddungal arti e juuɗe Maamuudu Njaay .
Fedde yummaare ndeen woni ko to Ciloñ Fuuta -Tooro kono cate mayre ina layi baŋ-yoo baŋ etee catal fof ina jogii ndimaagu mum haa timmi e leydi ndi woni ndii.
Fayndaare maɓɓe hannde ko artirde jam e fedde rentin’de ɓiɓɓe Ciloñ fof mbele wuro ngoo ina ɓamtoo.
Teskaama tan ko biyeteeɗo Mammadu Ummul Jah jogiima jogagol peewngol booñ o
fuutamedia.com
.pulaagu
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
Monsef Marsuki ustii njoɓdi mum
Hooreejo leydi Tuunus, hono Monsef Marsuki woppii tataɓe ɗiɗi e njoɓdi mum. Ko ɗum woni ko o habri ñalnde aljumaa 18 abriil 2014. Hujja mo o rokki ko wiyde « ngon-ɗen ko e caɗeele kaalis e faggudu. Dowla ina foti rokkude yeru moƴƴo (…). Ko ɗum addani mi fellitde ustude njoɓdi hooreejo leydi yoɓetenoo ndii ».
O wiyi kadi o rokkii yamiroore mbele « fereeji ardorde leydi ndii ina ngustee ». Hooreejo leydi Tuunus heɓatnoo, gila nde Ben Aali laamii ndee, ko 30 000 dinaar (hedde 5 400 000 UM) fofof, tawi lempe e kubbe goɗɗe ittaaka heen.
So ɗuum ittaama heen, hooreejo leydi heɓata e goonga ko hedde 20 000 dinaar (3 600 000 UM). Jooni, so o woppii tataɓe ɗiɗi, o waɗtata heɓde ko hedde 1 200 000 UM. Njerondiree ɗum e njoɓdi hilifaaɓe Muritani ! En kaalaani njoɓdi hooreejo leydi Muritani hannde, sibu ina wiyee njoɓdi makko ko miliyoŋaaji jeeɗiɗi, ɗoon ɗo njoɓdi jannginoowo duɗe hakkundeeje (liiseeji) yettaaki 100 000 UM ! Tee leydi Tuunus wappitii Muritani alɗude e ƴellitaade, tee omo wiya ko "persidaa waasɓe".
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
Koɗungu Laamɗo Miskineeɓe e miskineeɓe artiranooɓe
Ñalnde 04 lewru duujal hitaande 2014, koɗungu Laamɗo miskineeɓe e miskineeɓe artiranooɓe ummoraade Senegaal teskinii to Karefuur Madriid e nder Nuwaasot, laamorgo leydi Muritani, no feewi. Koɗungu nguu ɓooyat daarteede. Laamɓe miskineeɓe jaɓɓorii hoɗɓe mum ko garnatuuji, bede (matarakuuji) e kasooji.
Ujunnaaje banii-Aadama garnooɗe jaɓɓaade e seppatnooɓe jaɓɓetenooɓe ɓee, alaa heen jahduɗo e hakkille. Koɗungu nguu waɗtini ko e tef e ref, tut e rut, woy am e feere am-bonii. Asamaan wiyi kurum, nokki juumol ƴiiwoonde, kartaali piyanɗe nanngondiri e diiraali otooji e iidaali diwooje beeyooje, juurotooɗe walla diwooje. Mo wiyaani walla mo tawaaka oo kikiiɗe e Karefuur Madriid, won ko luutaa!
Seppatnooɓe ɓee njooɗtoranooki tawtude ndiiɗoo tawtaari bonndi. Kañumen ngardunoo ko waɗde seppo yamyamo ngam yooltude hujjaaji mumen.
Tesko-ɗen wonde ko hikka waɗti duuɓi jeegom ko won e taƴtinanooɓe (taccinanooɓe) ngartiranoo e leydi Muritani ummoraade Senegaal. Kono e nder ɗiiɗoo duuɓi jeegom, e wiyde hooreejo Fedde ndee hono Ibraahiima Aamadu Njaay lollirɗo Usmaan : « alaa ko laamu nguu waɗani min e podooje ɗe min podananoo caggal nanondiral hakkunde HCR, leydi Muritani e dowla Senegaal so wonaa yejjiteede e nder tuddule joorɗe kos, ɗo ndiyam alaa, nguura alaa, safaara alaa, jaŋde alaa e ɗaldeede e mbooy kartuɗo walla jaangol ɓurtungol hakkunde ñawu, heege e baasal. Gollotonooɓe e laamu ɓee ne ngoɗɗaani ɗoon. Sabu hay ƴettitanooɓe heen ɓee ne ndonkii ɓosde, ko ɓe deŋɓe to bannge darajuuji ».
Caggal goylaali keewɗi ɗi ɓe kucciti, e mbaydiiji laawɗuɗi, gila e meeruuji, mawɓe palɗe haa e ardiiɓe diiwanuuji ɗi ɓe koɗi ɗii, ɓe mbaɗii kadi nulaaɓe dariiɓe ngam yahde haa Nuwaasot, laamorgo leydi Muritani mbele ena njooɗodoo e won e jaagorɗe walla e won e pelle ɗe ngonaa laamuyankooje ngam hollitde ɗumen caɗeele ɗe ɓe ngondi. Jotondire keewɗe e podooje keewɗe mbaɗaama kono alaa tawo ko hoybinani ɓe e caɗeele ɗe ɓe ngondunoo.
Ko e oon sahaa, fedde noddirteende Dental Ngenndiwal Muritaninaaɓe Artiraaɓe ummoraade Senegaal(UNRMS) toppitiinde fiyakuuji artiranooɓe ummoraade Senegaal felliti, caggal miijooji luggi e diisnondiral teeŋtungal, caggal mawɗo leydi ndii hono Mohammed wul Abdel Ajiij wiyii ko laamɗo miskineeɓe, ñawndoowo caɗeele mumen, yo ɓe njah ɓe ngoytanoo mo caɗeele ɗe ɓe ngondi ɗee. Ena gasa tawa goytaali maɓɓe ɓennuɗi ɗii, kamɓe artiraaɓe ɓee, njettanooki mo walla njettoranooki mo no haaniri.
Nii woni ardorde fedde ndee nuli e denndaangal mawɓe tuddule(sites) gonɗi gila to Tararsa, Barakna, Gorgol, Gidimaka haa to Asaaba. Batu diisnondiral waɗaa ngam ƴeewde hol fannu mo ɓe potata huutoraade ngam hollude mawɗo leydi ndii caɗeele maɓɓe. Fedde ndee hawri e waɗde seppo yamyamo, ngo alaa dille, alaa ƴattooje walla malli, jogiingo faandaare laaɓtunde e hollirde caɗeele gondaaɗe. Nde hawri yo nde ummoro tuggude e Ɓoggee haa nde yettoo Nuwaasot tawa ko koyɗe yahraa. Nde suɓii kadi laawol ɓurngol liiltude e juutde, heewde ceene e mettude yahde. Ngool woni laawol Ɓoggee, Eeleega, Butilimiit fayde Nuwaasot, laamorgo Muritani. Nde fiɓi ñalnde 24 lewru seeɗto hitaande 2014 hawritde Hudallaay sara Ɓoggee ngam fuɗɗaade seppo ngoo ñalnde 25. Njalti baarajaagal ñalnde heen ko 54 hakkunde worɓe e rewɓe, sukaaɓe e mawɓe, tuggude e duuɓi 20 to les haa heɓi duuɓi 80 to dow. Ɓe mbaɗii balɗe 10 e laawol, hakkunde dawde e ñallude, hirndude e jofde. Ñalnde ɓe njofi e Butelmiit ko ɓe 95 fittaandu. Nde ɓe ngari e 15 km, naatirde Nuwaasot, ko ɓe yimɓe 114. Ko ɗoon ɓe ñalli, kadi ɓe mbaali haa ñalnde 4 lewru nduu. Nde weetata tawi ko lohorgol ngol dartoyiima e 300 neɗɗo pawɗe. Ko ɗoon e nokku hee, jagge laamu Nuwaasot tawi ɓe. Adii arde e maɓɓe ko komseer polis ena addi nulal Waali Nuwasoot. Nulal ngal waɗi ko toɓɓe tati:
1- Naatirde laamorgo ngoo e otooji
2- Jaɓɓeede e heblaneede jippunde to jooɗorde Cuuɗi Sarɗiiji
3- Ɗaɓɓitaneede aadi e hooreejo leydi ndii.
Seppooɓe ɓee ndiiwti ngoon miijo, kolliti wonde sokla mumen tan ko yiydude e hooreejo leydi ndii, laamɗo miskineeɓe, yiyee-ñawda-joote hono Mohammed wul Abdel Ajiij kono wonaa e goɗɗo, sabu teskaade wonde ɓe njiydiino, e ko adii, e meeruuji, perefeeji, goforneeruuji diiwanuuji maɓɓe haa e ministeruuji kono alaa fof ko sosti e geɗe maɓɓe.
Ndeen ɓe ndiiwtii miijo ngoo, laamu nguu ne waɗi dadiiɓe mum, paddii ɓe fotde waktuuji jonɗi, kaɗi ɓe yawtude. Caggal ɗum, yamiroore ari ummoraade e Waali Nuwaasot wonde yo ɓe ɗaccite ɓe ngara. Dadiiɓe ɓee cekki ɓe haa ɓe paandii Karefuur Madriid, ceerti e maɓɓe. E oon sahaa tawi ko karefuur oo ena heewi jamaanu arɓe jaɓɓaade. Fotde ujunnaaje banii-Aadama gila e fulɓe, hardaneeɓe, sooninkooɓe, safalɓe woɗeeɓe haa e jolfuɓe ena ndarodii. « Jaɓɓungal wayrii wayde nii laaɓtinde goobu e ngootagu leydi Muritani » e wiyde mawɗo gooto. Jamaanu nguu ukki, sookii haa seppatnooɓe ɓee e koye mumen ndonki ɗo ndewri ngam yawtude.
Haa hannde kadi, ko ɗoon e karefuur hee, seppatnooɓe ɓee potnoo waɗde konngol mumen njettoor fayde e yimɓe arɓe nootitaade ɓee. Kono ɗuum dañaaka waɗeede tawi ƴiiwoonde garnatuuji toɓɓii e maɓɓe, kamɓe e arnooɓe jaɓɓaade ɓee fof. Won faɗɗiiɓe e gaañiiɓe heen, kono kadi yimɓe tato e seppatnooɓe ɓee nanngaaɓe. Ɓeen ngoni Usmaan Juulde Jah jeyaaɗo to Jeki Tuuba, Sammba Bullaay Salli Bah to Gurel Falli e biyeteeɗo Umaar Aliiw Bah. Ɓeeɗoo tato ngonii e juuɗe sanndarmaaɓe Brigade Mixte fotde 48 waktu, caggal mum ɓe ɗaccitaa.
Ko ɗoo golle seppatnooɓe ɓee ndartii ñalnde heen. Ko ɗoon ne kadi woni ɗo goomu kalfinanoongu jippingol e rewindo seppo ngoo e gardagol Ibraahiima Umaar Soh, lawii denndaangal seppatnooɓe ɓee, faarni ɗumen to jippunde mumen e nder leegal Siiseem Nuwaasot. Luɓi ɓe nokku oo ko Fedde Kofiir (Covire) Mammadu Kan. Ko ndeen ne kadi waɗani hoɗɓe seppatnooɓe ɓee hiraande fattamlamre, ñalnde heen.
Tampuɓe mbaali fooftaade e miijtaade battanɗe seppo ngoo caggal balɗe sappo yahdu e daawal ngal 318 km.
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
Deyel e gorel: Ko Geno tagi he uppeere leydi
fuutamedia.com
Tijjaani Mbaalo ɗoo
Tijjaani Mbaalo
Banndiraaɓe tedduɓe, ndee tagoore nde Geno tagi he ndee uppeere leydi, tagiraani nde so wonaa seeditaade ñeeñal mbaawka makko.
En nji’ii kala ko waɗi ƴiiƴam walla ɓulam; O tagi heen ko deyel e gorel, o waɗi hakkunde makkon gilli e jurmoondiral e balloondire e reentiindirde, haa ɓe mbaawa feewnude sato « environnant » neesu « nature » fiiltiingo ɓe, ɓe caasnira ko’e maɓɓe he yuɓɓo desoondiral, mbele happu nguurndam maɓɓe ina heddoo he daaɗere (neema) ɓayri wuurde maɓɓe ko dottaande. Ndeke aan neɗɗo yo a anndu tagiraɗaa ko haa ndeenaa peewnaa wuurde maa ndee.
Jooni hono neɗɗo reenirta neesu e sato taariingo m(b)o?
Sakraaɓe tedduɓe, enen/hiɗen nganndi neɗɗo tagidaa ko he ngaandi « cerveau » semmbundi, ko ndiin (r)okki mo mbaawka haalude, ko kaan haala rokki mo mbaawka faamoondirde he neɗɗo banndum, mo o seerti tago e hito wowlaandu.
Ko ɗee semmbe ngaandi rokki mo kadi mbaawka gollinde tagooje goɗɗe he yiɗude humtude soklaaji makko e naftoraade ɗe he kala tuma e kala yonta/jamaanu mo o sokli ɗe.
Ko ndii ngaandi kadi rokki mo yuumtere ñeeñal e mbaawka feŋtude karalle newnanooje mo humtude soklaaji makko no o yiɗiri. Ko ndii ngaandi kadi rokki mo mbaawka ñiiɓnude hoɗannde e darnude renndo reenoowo mo.
Ndeke neɗɗo reenirta sato e neesu fiiltiingo mo ko anndude nafoore kala tagaande wonnde he ndee uppeere leydi, nde o wuuri he mum ndee, o reena nde he kala golle boomooje/halkooje goodal mayre; yeru : puɗi, kala ko ɗi mbaawi wonde, ngam ko kanji pooɗata toɓo e cuuytam « oxygène », ɗi ndeena diƴƴe tuɗɗe he wertaango ndee uppeere leydi, walla/malla kuulle, foti ko ɗe ndiyam walla ko ɗe jeeri, ngam ko kanje tami ɗaɗol wuurde men, walla perle e kaaƴe e googire e geɗe coomiiɗe he ndeer majje.
Setodiiɓe ganndal e ɓamtaare enen Afriknaaɓe, hiɗen peerti gite men hiɗen ndaara joomiraaɓe ko’e jawdi ina ñaaya ngaluuji neesu men eɓe mbonna neesu hoɗaango men, ɓayri eɓe coppa jemma ñalooma leɗɗe lalle men, ngam naftoraade ɗe to maɓɓe, ɓe ngacca ɗe maɓɓe ngam reenude neesu maɓɓe, ko ɗuum waɗi hannde jeereende ndee ina naattira kala senngo he hirnaange Afrik, alaa ko haali kuulle boomotooɗe ngam ŋakkere toɓo e bonannde nde ɓe mbonnata he ngoo sato men, alaa ko haali gume « matières » neesu gonɗe Afrik kooƴeteeɗe jemma e ñalooma ko aldaa kaaɗtudi, jeñcinoyteeɗe to maɓɓe, ɗe ngokki ɓe nafa mawka adduka daaɗere he renndo maɓɓe, kono enen ko ñannde kala caɗeele no/ɗi ɓeydoo, ngam wuurde men e ngonka hoɗaango men ina ɓeydoo saɗtude tan.
Ko ɗuum addani en fergooji e ɗanle ɗe ngalaa kaaɗtudi, ɗuum wontanii ɓiɓɓe men boomaare nde alaa tonngol, alaa ko pawɗen heen so wonaa wiide ko hoddiro Geno, en ndaraaki ndaaren hono mbaɗten, ngam Fulɓe mbii : “wata laar ɗo njanɗaa, laar to peggiɗaa.” Ɗuum woni kala ko waɗi laar hoko waɗi ɗuum, walla ko woni sabu ɗum waɗude, tawa wonaa jebbilaade e wiide ko Geno waɗi ɗuum.
Musidɓe tedduɓe, gila hanki haa hannde enen ɓaleeɓe e ngalu neesu men, woni naftoraade en ko woɓɓe, alaa ko waɗi ɗuum so wonaa majjere wondunde he needi jokkude ko woɓɓe mbaɗata e jaɓande ɓe he kala mbaadi ; janngude ɗemɗe maɓɓe e ñemmbude pine maɓɓe, e fuuynude ɗemɗe men e pine men, ko ndee majjere e ndii needi bonndi, addani en sicceede e añeede e fuuyneede e yaweede. Ɓe mbonnii ga men, to maɓɓe en njahataa, keddiɗen he caɗeele nguurndam ɗe ngasataa, refti heen ɓe mbii eɓe mballa en, kono ɓe mballirta en ko dooñaaji maɓɓe, ɓayri en paamataa, ɗuum piiw/fow he waade noon hiɗen njokki janngude ɗemɗe maɓɓe e ñemmbude pine maɓɓe e faarnoraade ɓe e jaɓɓaade ɓe ga men no ɓe njiɗiri nii.
Aan ɓaleejo aru, jáɓu, wonu neɗɗo tedduɗo, winndu njanngaa ɗemngal maa, paarnoraa pinal maa, ndaroɗaa ndadoɗaa njeñcinaa ngalu neesu hoɗaango maa, mbele daaɗere ina wiifnoo he ɓiɓɓe maa e hoɗannde maa
hamada
Wallifiiɓe
- بتهمة ممارسة الجنس مع قاصر— ايقاف ابرز نجم في الدوري الانجليزي
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- [...]


text:
fuutamedia.com med habib diallo
Laamu leydi muritani e leyɗeele dennduɗe orop (U.E) paamodiri a wayylo mboɓe ɓeydi e nanondiral awo caggal lebbi kaldigal ngal taƴondiraani
.
Kominikke mbo U.E sari e jaayndeeji to Briksel holliti wonnde laamu muritani jaɓi wayylo mbo faati e awo liɗɗi ganndiraaɗi KREEVET e awo nder lu ngam wallitde awo e awooɓe muritani.
Nannondiral ngal ina rokka laaɗe gawooje U.E ɓallaade fonngo maayo hakke 16 Kiloomeeteer kono ton liɗɗi KREEVET fof ɓe ndokkata laamu muritani ko 420 e kaalis ORO.
Awo ina naanana kees leydi muritani fodde joyaɓal ( noogaas e nder teemeder) e ina liggina ko ina abbo e 36000 neɗɗo.
E nder nanondiral he leyɗeele U.E ina totte muritani 110 milioɲ e kaalis oro tawo jom e laaɗe teemedere ɗe ina tottira 40 milioɲ keɓa yamiroore rokkore ɗumen awde e nder ndiyam njiimandi muritani .
Muhammed Habibullah Hammadi goylal JALLO FUUTAMEDIA.COM.


text:
Hayaa Sonogo saaynaama
E tonngoode Fooyre Ɓamtaare ɓennunde ndee (106) en mbiyiino seneraal Hayaa Sanogo nanngaama. Ndeen ko juumre wonnoo. Ko jooni o nanngaa, ñalnde alarba 27 noowammbar 2013. Ko goonga ndeen o noddanooma laabi keewɗi to ñaawoore (lebbi keewɗi jooni), kono o jaɓaano nootoyaade, haa yimɓe fof mbaɗti wiyde ma a taw laamu nguu suusaa arande mo.
Ñaawoore leydi makko ina soklunoo heɗaade mo e doosiyeeji ɗiɗi : hafeere « beeree ruus »
(berets rouges), woni soldateeɓe wondunooɓe e Aamadu Tumaani Tuure ; kam e doosiyee militeeruuji majjuɗi walla jiytaaɗi ina mbaraa caggal nde murtani mo ñalnde 30 settaambar 2013.
Kabaruuji ɗii kollitii wonde ñaawoore Mali fellitii waarude doole ngam addude mo to ñaawirde e heɗaade mo. Nii woni ñalnde 27 noowammbar ndee, koninkooɓe jogitiiɓe haa teddi naati galle makko, jolni mo caggal oto, paani mo ekkol sanndarmori to Falaje ɗo ñaawoowo oo fadnoo mo.
Caggal nde oon heɗii mo, o yamiri yo o nawe kasoo.
Ɗum noon, Seneraal Sanogo, seneraal koode 4, naatii tigi juuɗe hankadi. Reftata e fijirde mawɓe ko bunna am taƴii. Nakam ?
FUUTAMEDIA.COM
PUULAR.ORG
hamada
Wallifiiɓe
- ارتفاع حصيلة ضحايا اشتباكات الفلان وقييلة السلامات الي أكثر من 100 قتيل وجريح والوالي يتدحل
- احدى الناجيات من معتقلات داعش تروى تفاصيل الاغتصاب اليومي للفتيات
- ملكة جمال الطوارق تنضم الى جملات موريتانيا في مسابقة بفرنسا
- مشاكل خاصة تواجه بعض الرجال في الفراش ---للمتزوجين فقط--- +18 ans
- انتحار سجين مغربي بعد اعتقاله لمحاولة اغتصاب ........
- [...]


text:
Taariika Fulɓe: Ko Homɓe Woni Fulɓe? (4)
http://fuutamedia.com/ecrire/?exec=configurer_identite
Taariika Fulɓe: Ko Homɓe Woni Fulɓe? (4)
Kɗl: Cerno Tafsiir Moɓi Jallo, Gine
Banndiraaɓe janngooɓe Peeral tedduɓe, ɓaawo men addande on callalal binndanɗe (1 haa 3) yowitiiɓe e taariika Fulɓe, e dartaade golle ɗee ko yahata hitaande, men artii kadi jokkitagol golle ɗee, fuɗɗitoren winndannde 4.
Ɓaawo Geno gaynii jannginde Aadem, o tummbindiri ɓalli ndayguuji ɗin, o lamndii ɗi no piiji ɗin innetee, tawi ɗi anndaa, ɗi fow ɗi jaabii ɗi anndaa, ko nden O yamiri Aadem yo janngin ɗi.
Ko nii Aadem woniri Cerno piiji ɗin fow, Geno ɓurni mo e dow majji ɗi fow, kanji kadi ɗi woni ɗoftiiɗi Aadem.
E hino no Aadem jannginiranoo ɗen inɗe non :
Aadem no janngineede:
Ka Soowooje: Geno daali: O. ∥ “O”, fillitii Aadem
No yiiru-ɗen janngineede Aadem e binndi yawtuɗi ɗii, hollii en wonde Jannginɗo on ko Ganndo, Ŋeluɗo, ko fii (sabu) no o tinndiniri non ko e ñeeñal ɓurungal kelɗude tippi, hino ɗoo seedee:
O wi’i : Geno on; e Neɗɗanke on ko ‘o’ soowirtee, ko ɗen soowooje wi’etee soowooje yiliniiɗi ; yeru: Geno on O yamirii ; gorko on o gollii ; debbo on o defii.
No jokkiti ɗii ɗoo; kala innde njananere timmirnde alkulal /o/, wano weloo on, o yanii. O jooporee o’o (maa oo), o teeŋtiniree on (maa oo). Geno on, gorko on.
Soowooje ɗe yilinaaki ɗen: huunde tulɓiɗunde, maaɗum nanndon tulɓiɗunde, no jeyaa e ko soowirtee nde, yeru: hoore nden nde muusii ; hayre nden nde tappii mo; woofoonde (ɓoccoonde) nden nde fusii.
Kala ko luurini, maaɗum nanndon ko luurini, no heewi sowireede ndu, yeru : suudu ndun ndu ñappike ; ɓunndu ndun ndu ilii ; wuuduru ndun ndu ɓenndi. Ɗi jooporee ndu’u maa nduu, ndiyam ndu’u weendu no weli ; ndu’u suudu no laaɓi.
Kala ko juuti semmbi no heewi sowireede ngal, yeru: gatal ngal ngal sancike ; leggal ngal ngal yoorii. Ɗi jooporee nga’al maa ngal, yeru: nga’al gatal no yaaji, nga’al ɗatal no woɗɗi. Ɗi teeŋtiniree ngal, yeru: alluwal ngal ; ɓaargal ngal, falawal ngal.
Kala ko sewi juuti ko no heewi soowinireede ngol, yeru: ɓoggol ngol ; kolocol ngol. Ɗi jooporee ngo’ol maa ngol, yeru: ɓoggol ngol ngol taƴii, kolocol ngol ngol tuuɗike. Ɗi teeŋtiniree ngol, yeru: laawol ngol ; leeɓol ngol, cukulol ngol.
Ka raɓɓinɗinde, kala innde timmirnde (o), ko (o) soowirtee, jooporee ka ɓadii (oo maa o’o), teeŋtiniree (on), jooporee ka woɗɗi (o)on.
Kala innde wajjere, tulɓiɗunde, maaɗum nanndon tulɓiɗunde, ko nde sowirtee, jooporee (nde’e), teeŋtiniree (nden). sowirtee
Kala innde teelal (wajjere) rawnornde ge, ko nge nde sowirtee, nde jooporee nge’e maa ngee, nde teeŋtiniree ng(e)en.
Kala innde teelal rawnornde di e ndi, e ri, ko ndi sowirtee, jooporee ndii maa ndi’i teeŋtiniree ndi(i)n.
Kala innde teelal rawnornde al, ko ngal sowirtee, jooporee nga’al maa ngal teeŋtiniree nga(a)l.
Ka ɗuuɗal (keewal): kala innde rawnonde (e), hara alkulal /ɓ/ ngal no aditii nde, nden ko ɗuuɗal yiliniiɗi, yeru : ɓe yahii. Hinde jooporee ka ɓadii ɓe’e maa ɓee, ka woɗɗi nde jooporee ɓe(e)n, yeru : ɓe’e sukaaɓe ; ɓen sukaaɓe, hinde teeŋtiniree ɓen, yeru : worɓe ɓen.
Kala innde ɗuuɗal rawnornde (e), hara alkulal /ɗ/ no aditii nde, ko ɗe nde sowirtee, nde jooporee ɗe’e maa ɗee, nde teeŋtiniree ɗen.
Ko nii Aadem heɓiri neema ganndal, e hakkunde tageefo ngon fow, o woni Cernoojo mawɗo, ka hella ganndal e faltaare, o okkaa Rewrere, nden ɓurni mo e dow tagoore nden fow, e hoore no newori, ko aldaa e tampere wiɗale, maaɗum miijitaare luggunde. O huɓindori tageefo ngon fow sabu maggal, ko o’o woni Aadem, o’o ko Pullo.
Musiɗɗo janngoowo, yeeto lam ko ɗenmgal honngal e ɗemɗe wonuɗe e wi’eede ɗen hannde ɗemɗe wuuruɗe, yi’u-ɗaa no alɗiri wa nga’al ɗemngal Pular (Pulaar/Fulfulde) ?
Sikke woo alaa, si wonaa hara ko ka ɗemɗe Pular fultiingal, ɗen non ko ɗe Pular, hay si ɗe fultike ka teewu, kono ƴi’e ɗen no heddii e batte mum. Ko añu-ɗaa rawaandu woo, wata a ronkan ndu wi’ugol hindu rawni ñiiƴe.
Annditu tun ɓural ngal ko e juuɗe Taguɗo on woni, himo okka ngal mo O faalanaa, fewndo O faalaa, e noone no o faaliraa.
Wano Taguɗo On yeɗiri ɗee mofte Fulɓe, ɓural anndugol gunndooji inɗe, ko wano non kadi o okkiri ɓe ɓural anndugol nooneeji iwdi neɗɗanke.
Nde O okkunoo Aadem nanndo makko, on ko Maawaa, o waɗi mo ko o maawa, nde o maawunoo mo, o roondii donngal newiingal, ɓayru donngal ngal teddii ka reedu, ɓe aani ɓe ɗiɗo non, ɓe woni e toragol Geno, ɓe wi’i e nder ngoƴo: Si a okkii men ko moƴƴi, men weltanto ma.
Ɓayru o lelnii mo, hawri fewndo nden ñannde Dene no moƴƴi, ɓe inni mo Dennde, ɓe inni ciwto makko on Loyre, hakkee ko o foti, ɗum lutti e juuɗe Fulɓe ɓen, labaaɗo woo ɓe inna himo labiraa wa loyre.
Ɓe inni Jatturu maɓɓe ndun Laho, ciwto makko on, Jawun. Ɓe inni tataɓo on Dokkal Geno, ciwto makko on Yelaa. Ɓe inni nayaɓo on Billo, ciwto makko on Mbela.
Ɓe inni hikkiiɗo ɗon on Moylel, ciwto makko on ( ). Ɓe inni njowaɓo on Ganndo -ko oo ɗoo adii ñolnude Ndaha, middora leeɓol winnda e hoore Gurii (nguru), ciwto makko on Gelaajo.
Ɓe inni njeegaɓo on Yiɗaa, ciwto makko on Sira. Ɓe inni njeeɗiɗaɓo on Ilo, ciwto makko on ( ).
Ɓe inni njeetataɓo on Ndane, ciwto makko on Wurde, ko ɓee sappo e njeegoo Aadem e Maawaa jibinnoo.
Ndane jibini Male, Male jibini Tulaajo, Tulajo jibini Ndenka, Ndenka jibini Haama, e Samma, e Safaa, e Saara.
Haama ko fewndo haman dimɗe dabbi heɓaa, Samma ko fewndo waaño jibinaa, Safaa jibinaa e nder tampere neeneejo on, ɓe yanngii fota fii safugol mo. No jeyaa e ɓe Haama jibinnoo ɓen : Kuusu, e Ngallu, e Fuutu, e Kaan mo Aan, ko neene makko innetenoo Aan.
Haa fewndo ɗon hari ko e ɗemngal gootal ɓe tabiti, ngaal wonnoo Pular laaɓungal ngal, hay si wonaa poy, wonannde woɓɓe maɓɓe.
Kono tawi hiɓe ɓodirte tun seeɗa-seeɗa, hella hiirnaange, e hella funnaange, e hella ñaamo.
Arten e yewtere men dowdosere nden, Laho + Laho = Laho. Bano + Bano = Bano. Laho + Billo = Bano. Billo + Bano = Ndane. Ndane + Ndane + Bano = Mboɗe. Mboɗe + Bano = Ndane.
Ngal natal les ɗoo ko Aduna Hecciɗuɗo, mo huunde bonnaali taho.
Ndane e ɓiɓɓe mum hawruno e caɗeele heewuɗe, e nder nguurndam maɓɓe ɗam, nde tawnoo yaasi kin no wuli, ɓalli maɓɓe ɗin no rawni, ñabbuuli heewuɗi yanuno e maɓɓe, ɓalli ɗin feera, maayeele ɗen heewi e ɓeynguureeji maɓɓe ɗin, ɓe ɓodiri hella nano, ɓe tawtindiri ton e (mu)siɓɓe maɓɓe ɓawla-guriiɓe goo, kono ɓen waɗtaali yili e maɓɓe fota, ko fii ɓe hittaa e juuɗe ɓaleeɓe ɓen, ɓen no limti ɓe tagu ñiddungu feereewu, ngu Taguɗo on añi, sabu bonre ɓerɗe mum, ko hakkunde ñabbuuli e maayeele ɓe wuuri e mum, e nder gire ɗuuɗuɗe, ko nde ɓe hewtunoo nano, ka ɓuuɓol ngol ɗuuɗi ton, ɓe fuɗɗii heɓtaade, ko nde doole Farnooɓe ɓen yanunoo ka leydi Gogtoo (Misra/Kibuti), ɓiɓɓe Ndane ɓen wayliti walan, gila Ŋerekoo (Grek), ɓe yiltii Gogtoo, ɓe ƴetti ganndal musiɓɓe maɓɓe ɓawla-guriiɓe ɓen, ɓe nannini ngal, en aroyay e mum yeso.
Fuutu jibini Uur, e Jarlal, e Daay, o hammiri (yahiri) funnaange, o darni saare njannde (mawnde). O jibini Peere, on kadi jibini ɓiɓɓe buy (ɗuuɗuɓe), kono o jaɓaali ɓe hoɗa, ɓe woni e ferugol saakitoo, ɓe ladiri gokkum gokkum (seese seese), haa ɓe hewtoyi Beeli Darii.
Jarjal jibini Jeeri, Jeeri kañum kadi hammiri funnaange, ka leydi Kaana, o daakii ɗon dumunne juutuɗe, o jibini Aali, e Jarjal mo o innitirnoo baaba makko, on hammiri funnaange-nano seeɗa, hella ka Uur sincirnoo saare mum nden ton, o daakori ton, o sinci ton ca’e, o yeñi fota, ɓayru o sankike (maayii) ɓe innitiri mo nde.
No jeyaa e ɓiɓɓe makko ɓen Fennii, Fenniis on ko neɗɗo mo hoolanooki fes kiitale hiitetenooɗe on saa’i ɗen, o wi’i kala ko tippaa e ganndal wiɗaangal, si hiitaama ko fenaande, Fennis woni yunngoowo ŋelanɗo.
Uur jibini Laho, on jibini Tukku, on jibini Coro, on jibini Heela, on jibini Aamoro, on jibini Nduuye.
Tukku jibini Sammba e Sanngaari, on jibini Tammba, on jibini Kolli, on jibini Saa.
Sammba jibini Saara, on jibini Seere.
Egganɗe Seertuɗe ɗe ɓiɓɓe Laho waɗi ɗen, fewndo saakitaare mawnde nden no tawee e natal ngal ley ɗoo.
peral
http://fuutamedia.com/ecrire/?exec=configurer_identite
hamada
Wallifiiɓe
- فضيحة جنسية مع مدربة لياقة تهدد مصير اكثر من نجم في مانشستر -بالصور
- mauritanie /Au large des Canaries, un chalutier russe déverse son fuel dans l’océan
- Macky Sall sort de son silence : « Que Yaya Jammeh sache que… »
- السنغال تنتظر منظومة صواريخ ايرانية وروحاني يصفها يالشريك المميز
- -بعد مظاهرة ضد الحجاب مظاهرة بصدور عارية وسط القاهرة طلبا للحرية والازهر يندد
- [...]


text:
Laamɓe Afrik ngoƴaa Tan ko ko’e mum en!
Laamɓe Afrik e ardiiɓe deŋtal leyɗe Afrik (AU), jooɗiima njonnde juhnde ñannde 12/10/2013 to Adiisabeba laamorgo leydi Ecoppi, ko ɗoon kadi woni ñiiɓirde deŋtal ngal. E oon tuma hakkillaaji yimɓe aduna kaa fof, keedi ko to Duunde wiyeteende "LAMPIDOZA" wonnde sara leydi Itali, nder maayo raneewo faliingo hakkunde Afrik e Orop ngo; sabaabu mum noon, ko joolagol laana njolnunooka ko ɓuri 300 ɓii afriknaaɓe yiɗnooɓe yahde Orop.
Yimɓe fof cikki maa laamɓe Afrik ciftor ɓe e jonndeeji mum en, hay sinno kam wonaa ɗuum addanooɓe joodaade neh; Kono ndeke laamɓe Afrik woƴi ɗum en tan ko Ko’e mum en!..
Adanimi haalde ko kaalmi ko, ɓe kaalatnoo ko ko faati e ñaawirdu bonandeeji Aduna (CPI), ngam yiɗde yaltude walla salaade gollodaade e mayru; sabu ɓe mbii: Ndu "waɗanaa tan ko laamɓe Afrik". Wadde ko ko’e maɓɓe ɓe ngoƴaa wonaa ɓiɓɓe Afrik maayooɓe e yoolatooɓe ɓee ngoƴiɓe.
Ɓe njehi toon ko fewjoyde no ɓe ndeeniri laamɓe waɗ boniiɓe, warooɓe ɓesnguuji leyɗe mum en ko way hono: UMAR AL BASIIR SUUDAAN, e OHORO KEÑATA horeejo leydi KEEÑA e cukko mum WULIYAM ROOTO; yiɗaaɓe ñaawoyeede toon sabu boneeji mum en.
Ko goonga noon laamɓe Afrik ko bomɓe, kono ñaawirdu nduu kadi ɓurtanii no feewi; wiide ko maa tottee hooreeɓe leyɗe wonɓe dow jappeere laamu hina ñaawa ɗum en, ko yawaare yaŋti heen.
Miin e miijo am raɓɓo, ko faati e ñaawde laamɓe waɗooɓe ko boni ɓee; foti wonde ko e nder Afrik, no Hisin Habri nih, ko ɗuum reenata hakkeeji men, kadi reena teddungal men, e teddungal mawɓe men hay sinno ko bonɓe!
Kuɗol: Abdullay Yerel Soh
fuutamedia.com
miside


text:
Suudaan: Tabital Pulaaku Suudaan (TPS) Laatike Hikka
Kɗl: Omer Abu Baker (Suudaan) e Saajo Bah (Nederland)
Goomu Peeral na yiɗi anndinde on Fulɓe Suudaan tiggii (sincii) catal Tabital Pulaaku, ɓe joɗɗinii yiilirde siinoore e yoga e goomuuji gollooji faade e ɓaŋtude Fulfulde e Pulaaku.
Ɓe nelday imminal (delegaten) faade e mooɓondiral Tabital Pulaaku Winndere (تابيتال بولاكو العالمية)) fiɓeteengal e nduu lewru (18-21/12/2013) nder Ngawndere, leydi Kamaru.
Nde Peeral jokkndiri e maɓɓe ngam anndugol ko ɓe eɓɓi, ɓe jaabii ko arata koo:
“Leñol Fulɓe ko ngootaagu wootu; ko ɓe gootum gila to fiiltiingo atlas haa to maayo woɗeewo. Muraaɗi maggol ko kafaaɗum (renndaaɗum), ko non kadi caɗeele maggol, e faandaare maggol.
“Faandaare maggol ko ɓaŋtude ɗemngal Fulfulde reena pinal (peerndam) Fulɓe, saloo ɗee geɗe majjude e yoolaade.
“Hiɗen anndi jogaaade faandaare wootere hakkunde meeɗen na himmi sanne, ngam waawen ñawndude caɗeele meeɗen kafaaɗe (renndaaɗe). Jooni non hiɗen yetta Alla tawde en heɓii fedde wootere daraniinde Fulɓe fow, nde Pullo kala haani taweede ɗuwoo les muuɗum. Kayre woni Tabital Pulaaku Winndere (تابيتال بولاكو العالمية) woodunde ko ɓuri duuɓi sappo gila nde tiggaa (sincaa).
“Leydi Suudaan ko nokkuure hesere to Tabital Pulaaku waawi hewtude e nder duungal Afrika. Ɓee ko Fulɓe funnaange, e kadi hiɓe heerori huunde seertunde e Fulɓe ɗeya leyɗeele, sabu kamɓe ko Fulfulde e Arabre ɓe wolwata; na gasa alaa Pullo Suudaan mo waawaa yewtude Arabre, hay si na woodi, na famɗi masin (sanne).”
Na wa’i bana Fulɓe Senegaal, Gine, e Mali haalooɓe Fulfulde e Faransiire. Malla Fulɓe Najeriya, Sarlon, Gana, e Gambiya, haalooɓe Fulfulde e Enngeleere. Malla boo Fulɓe Gine-Bisaaw haalooɓe Fulfulde e Portogeere.
Ɓe ɓesdi wonde: “Fulɓe Suudaan na huutinira (gollitira) ɗee ɗemɗe ɗiɗi, pinal maɓɓe na jilli e pinal Aarabeeɓe, sabu koddingal ɓooyungal hakkunde maɓɓe e nder ndin leydi. Ngal jillondiral na waawi wontude doole e semmbe to huutiniraama na haaniri non.
“Fulfulde na haani wonude njogitaari kala Pullo, ngam ko nder ngal ɗemngal Pulaaku men soomii.Eshraagah
“Faandaare amen dowdoore ko renndinde Fulɓe ɓe nokkuuje seertuɗe (feerotirɗe) hawrina ɓe les iililal (raaya) gootal e les faandaare wootere, ɗum woni faarnorde leñol mum e wallitaade no Fulfulde e Pulaaku sankitora, tabita hakkunde Fulɓe e ɓe wonaa Fulɓe.
“Ɗum na waawi laatoraade baŋŋeeji tati:
1. Gollal (kuugal) renndowal (العمل الإجتماعي): enɗootiral e juurondiral hakkunde koreeji Fulɓe, e hakkunde Fulɓe e ɓe wonaa Fulɓe.
2. Gollal pineyankewal (العمل الثقافي): ɗum na himmi masin, kadi ko tiitoonde jeyaande e tugaale golle men, tiggen (sincen) goomuuji e diɗɗe pineynakooje seertuɗe sabu ɗum wallay e ɓaŋtude pinal men, ngal ɓesdoo anndeeki, goomuuji ɗii toppitoo yuɓɓinde gime Fulfulde, hiirdeeji, koolol, e yuɓɓinde kawrite ko laarani (ko yowitii e) waajuuji e Fulfulde, malla yuɓɓinde ko laarani gimi finndinooji uddita gite ɗaaninooɓe.
Hiɗen waawi kadi tokkindirde Fulɓe Suudaan e mbooɗam (ŋari) Fulɓe heewuɗam nordiiji, ɗaɓɓiten haa yiiten peerndam men majjuɗam, e artirde ɗum fow to media ; nder jaayndeeji, teleeji, ekn.
3. Gollal janndewal (العمل الدراسي): meɗen yiɗi tiggugo (sincude) janngirdeeji e duɗe to Fulfulde janngetee, e haɓdugo (etaade) no Fulfulde jannginiree nder haaɗtirdeeji Suudaan. Wurin e dumunna daayiika (woɗɗuka) meɗen yiɗi waɗude ɓuri ɗum, bana ukkude Fulfulde nder yuɓɓo janndeewo ngoo (المنهج الدراسي) janngina Fulfulde nder tolnooji leyiiji ɗi janngirdeeji laamu Suudaan.
Ndee winndannde ko giiɗe ardiiɓe Tabital Pulaaku Suudaan ɓe doggol inɗe mum woni les ɗoo.
Kamɓe senndodi ɗum e jooɗaniiɗo Peeral nder leydi Suudaan wi’eteeɗo Omer Abu Baker.
Janngoobe تجمع طلاب وشباب الفولانيFulɓe Suudaan imminay hooreejo maɓɓe oo faade e mooɓotiral Tabital Pulaaku Winndere fiɓeteengal nder Kamaru. Oon woni Ibrahim Ahmad Abdallah (natal2).
Ɓe joɗɗinii Yiilirde Siinoore TPS e yoga e goomuuji hono ardi e doggol nii:
Ibraahiim Ahmad Abdallah: Hooreejo TPS (رئيس تابيتال بولاكو سودان)
Ahmad Ibraahiim Iisa: Cukko Hooreejo TPS (نائب الرئيس)
Eshraagah Ahmad Umar (natal3): Koolaaɗo Kuuɓal (الامين العام)
Abdul Malik Haafiz Ibraahiim: Cukko Koolaaɗo Kuuɓal (نائب الامين العام)
Arrashiid Abdul Qaadir: Koolaaɗo Akademii (الامين الاكاديمي)
Abdallah Idriis Abuu Zayd: Koolaaɗo Renndo (الامين الاجتماعي)
Aljiilii Muusaa Ibraahiim: Koolaaɗo Eɓɓuki e Eltuki (امانة التخطيط و التدريب)
Baabikr Husayn Azzubayr: Koolaaɗo Yaasi Lesdi (امين الخارجية)
Haashim Muhammad Ahmad: Koolaaɗo Kaɓɓondiralji e Feddeeji (امين روابط و منظمات)
Usmaan Abuu Shaybah: Koolaaɗo Jaaynirɗe (امانة الاعلام)
Umar Muhammad Umar Abuubakr : Ardiiɗo Goomu Ndonu e Peerandam (رئيس لجنة التراث و الثقافة)
Aljiilii Muusaa Ibrahim: Feddeejo Goomu Ndonu e Peerndam (عضو لجنة التراث و الثقافة)
Muhammad Aliyy Bello: Ardiiɗo Goomu Fiiji Ɓii-feddeyaagal (رئيس لجنة شئوون العضوية)
Ruwaydaa Ahmad: Ardiiɗo Goomu Jawdi (رئيس اللجنة المالية)
Nate: iwrude dow yahri les:
1- Eshraagah e Haliimah: jiwɓe feddeeɓe TPS
2- Hooreejo TPS: Md. Ibraahiim Ahmad Abdallah
3- Koolaaɗo Kuuɓal TPS: Md. Eshraagah Ahmad Umar na hirjina e naatude e fedde TPS
4 -Dental Janngooɓe e Sukaaɓe Fulɓe (تجمع طلاب وشباب الفولاني)
hamada
Wallifiiɓe
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- الثقافة الجنسية.. كلام في الممنوع — للكبار فقط
- اهالي كيفة ينشرون غسيلهم امام الرئيس بعد حجارة زويرات
- المطالب الفئوية في موريتانيا ازمة متفاقمة حين اتهم مسعود النظام بتجنيس الصحراوين البيض
- السنغال تنتظر منظومة صواريخ ايرانية وروحاني يصفها يالشريك المميز
- [...]